INTERPRETAZIO ADMINISTRATIBOAK MARTXOAREN 1eko 6/2019 ERREGE LEGE-DEKRETUARI\nINTERPRETAZIO ADMINISTRATIBOAK MARTXOAREN 1eko 6/2019 ERREGE LEGE-DEKRETUARI DAGOKIONEZ, LAN-KONTRATUAREN ETENALDIEN ETA ZAINTZA-BAIMENEN ALORREAN, JAIOTZAK, ADOPZIOAK ETA ADOPZIOA EDO HARRERA HELBURUTZAT DUTEN ZAINTZAK DIRELA-ETA.\nMartxoaren 1eko 6/2019 Errege Lege-dekretuak LEren 45. eta 48. artikuluek ziotena aldatu zuen funtsean, jaiotzak, adopzioak eta adopzioa edo harrera helburutzat duten zaintzen ondoriozko lan-kontratuaren etenaldien eta zaintza-baimenen alorrean, hain zuzen ere. Aldaketa nagusiena zen etenaldi edo baimen horiek langileen banakako eskubide gisa hartzen zirela; eta bi gurasoek, adoptatzaileek, zaintzaileek edo harreragileek hartzeko aukera zutela, iraupen berarekin eta transferentziarako aukerarik gabe.\nAipaturiko lege-aldaketek eragina izan zuten, halaber, halako egoerak babesten dituen Gizarte Segurantzako prestazio-erregimenean; izan ere, aipaturiko Errege Dekretuaren 4. artikuluak, 2019ko martxoaren 8tik indarrean dagoenak, ordura arte Gizarte Segurantzaren Lege Orokorrean zeuden 177. artikuluaren eta ondorengoen edukia aldatu zuen.\nNeurri horiek kolektibo handiari eragiten diotenez gero eta sorturiko kasuistika ezberdina dela-eta, GSINko Antolamendu eta Laguntza Juridikoaren Zuzendariordetza Orokorrak bere Kudeaketa Irizpideak argitaratu zituen 2019ko ekainaren 11n; eta, bertan, suposizio ezberdinei buruzko interpretazio administratiboa argitzen zen. Nahiz eta irizpide horiek balio juridikorik ez izan eta egoitza jurisdikzionalean berrikus edo gezurta daitezkeen, erakunde administratiboen hasierako erabakia zein izan daitekeen ezagutzeko aukera ematen dute, eta, hasiera batean, prestazioak onartzen dituzte. Hona hemen irizpide horietako batzuk, laburtuta.\nPrestazioaz gozatzeko denboraldien beranduko aldakuntzaren aukera, eskatu eta behin betiko erabakiz eta onartu ondoren. GSINk aukera hori kanpo uzten du, aldaketa bidezkotzen duten baldintza bereziak gertatu izana egiaztatzen ez bada; esate baterako, hasieran ezarri diren denboraldien gozamena bideraezina egiten duten gertaerak, hots, aitaren edo amaren falta, gaixotasuna edo istripua, familia uztea, banaketa, genero indarkeria edo antzeko beste arrazoiren bat. Hala eta guztiz ere, GSINren irizpide horrek ez ditu zehazten suposizio tasatuak; horrenbestez, autore batzuek (BARRIOS BAUDOR) aukera hau egingarria dela uste dute, baldintza konkretuetan bertan behera gelditu ezin daitezkeen zerbitzuak ematen direnean; lanpostua uzteko ezintasuna badago, harik eta ordezko langile kualifikatuak hasi arte; eskaintzen diren zerbitzuen berezitasuna; lanaldi berezien prestazioa; zerbitzuen prestazioa atzerrian, etab.\nLanean berriz hasteko alta boluntarioa eskatzen bada eskatutako borondatezko denboraldia amaitu baino lehen, eta atseden-aldi osoaren iraupenaren gehienezko epea bete aurretik, gozatzeko gelditzen diren egun guztien galera dakar, edo zati batena soilik? GSINk uste du lanera borondatez eta aurrez joateak prestazioaren eskubidea iraungitzea dakarrela; ez soilik une horretan gozatzen dabilena, baizik eta osoarena.\nErditze ondorengo beharrezkoak diren lehen sei asteak pasatu ondoren –nahitaez, lanaldi osoan gozatzekoak–, hurrengo lan-kontratuaren etenaldia lanaldi partzial moduan har daiteke? Ba al dago etenaldi horri ezarri ahal zaion gutxieneko partzialtasun ehunekorik? GSINk aukera hori onartzen du, eta ez du gutxieneko partzialtasun portzentajerik exijitzen.\nAma biologikoak erditzearen data baino lehen hasten badu jaiotze eta adingabekoaren zaintzaren behar baino lehenagoko atsedena, baina ez badu 4 asteko gehienezko denbora eskatzerik nahi, aurreratze aldiak astekoa izan behar du edo egunka eska daiteke? GSINk aurrerapen hori asteko aldika soilik baimentzen du, egunkako gozamenari so egin gabe.\nZera planteatzen da: 6 hilabeteko haurdunaldiaren ondoren haurra hilik jaiotzen bada, amak ba al du prestaziorako eskubidea? Eta aitak, orain arte, kasu honetan, aitatasunerako eskubiderik ez zuenak, 8 asteko atsedena hartzeko eskubidea izango al luke? Araudi berriaren arabera, GSINk ez du soilik amaren atseden-eskubidea babesten; baizik eta, orain arte gertatzen ez zen bezala, aitaren eskubidea ere babesten du, 8 astetan atseden hartzeko.\nJaioberriaren ospitaleratzeagatiko prestazioa luzatzea, erditu eta berehala hasi eta gehienez ere 13 astera arteko iraupenarekin, aitak eta amak goza dezakete? GSINk dio aitak eta amak luzatze horren eskubidea dutela.\nAma biologikoa ez den bikotekideak ez badu prestazioa eskatzen jaiotzatik edo adopzioa gauzatzen den erabaki judizialetik edo adopzio edo harrera helburuak dituzten zaintzaren erabaki administratibotik denboraldi bat pasatu arte, eta garai horretan lanean jarraitu izan badu, onartu al dakioke prestazioa lan egindako egunak kenduta? GSINk aukera hori baztertzen du.\nErditze anizkuna. Galdera hau da: Errege Lege-dekretu berriaren ondorioz, aita eta ama, biak, al dira erditze anizkunagatik sorospen bereziaren onuradunak. GSINk aitari eta amari, era berean, ematea baztertzen du; horren ordez, bietako bat aukeratu beharko dute sorospenaren onuradun izateko.\nPosible al da jaiotza eta adingabekoaren zaintzaren prestazioarekin gozatzen jarraitzea, bitarte horretan, beste enpresaburu batekin lan-erlazio berri bat hasi bada, beste lan-erlazio bati jarraituz edo langabezia egoeratik abiatuta, eta alta ematea zerbitzuen benetako prestaziorik egoten ez denean? GSINren arabera, zerbitzuen benetako prestaziorik ez badago, hasitako atsedenarekin eta prestazio horren gozamenarekin jarrai daiteke.\nIñaki EsnalMutualiako Aholkularitza Juridikoko abokatua


(Musikarekin, eneko eta ximena sartzen dira.)\nXIMENA: Ene senar maitea, gertakizun horiek direla medio kezkaturik aurkitzen zaitut... Ez al duzu aterabiderik aurkitzen?\nENEKO: Egoera honetan pentsamendu hauek uxatzea ez zait xamur egiten.\nXIMENA: Egia diozu... Baina uste al duzu etorriko direla?\nENEKO: Ez dakit, Ximena, baina etorkizun onik ez espero horiengandik; alde batetik frantsesak, inperioa eta erlijioa ikurrin bezala hartuz, eta bestetik musulmanak, Zaragozako gobernaria buru dutela. Gure lurretara bi arrano sartu dira... Gure Nafarroa horien esku... ez dut pentsatu nahi ere.\nXIMENA: Aspaldidanik dabiltza Zaragozako musulmanak inguruak menperatu nahirik, eta horretarako azeri-jokoetaz baliatzen dira. Gure kristautasuna ezin omen dela onartu! ... Tudelatarren Beni-Fortun buruzagia mahometano bihurtu denez, bakea omen dute, horrelako esamesekin dabiltza.\nENEKO: Ez da kontu polita, Ximena, erlijioa ahoan eta odola eskuan; hori da horien jokoa. Egia bakarra hauxe da, arrai haundiak ttikia jaten duela bere sabela betea edukitzeko, eta gu erresuma ttikia izaki... zatituak gainera.\nXIMENA: Elkarrenganako ezin ikusiak ematen duen ahuleziaz gainerakoak ederki baliatzen dira.\nENEKO: Gure jokoa ez badugu aldatzen... horrelako gertakizun askoren aurrean aurkituko gara... bai orain, bai gero ere.\n(neska zerbitzaria musikarekin sartzen da.)\nNESKA ZERBITZARIA: (enekorengana hurbilduz mintzo da.)\nEneko, zuen seme Arizta eta Otsoa mezularia atean daude.\nENEKO: Sar daitezela.\n(neska zerbitzaria musikarekin irtetzen da eta musika berarekin arizta eta otsoa sartzen dira.)\nARIZTA: (ariztak bere gusaroak agurtzen dituen unean otsoa jendeari begira gelditzen da.) Agur, ene aita eta ama.\nGURASOAK: Agur, gure seme Arizta.\nOTSOA: (Berriro musika entzuten da, eta otsoa enekorengana hurbilduz.) Agur, Eneko, Jaun buruzagia.\nENEKO: Agur, Eneko; nolatan dira berriak.\nOTSOA: Donibane Garazi eta Baigorri frankoek bereganatu dituzte; jendeak mendietara ihes egin du, gizonezko gehienak beren lanetan mendian baiziren. Hortaz baliatuz harrapatu dituzten ontasunak hartuz aurrera jarraitzen dute.\nARIZTA: Laister Altabizkarko lepoan izango dira; ikusgarria benetan, kontatzeak ez du pena balio... zer nahi kolorezko banderak... zer tximistak ateratzen diren haien armetatik.\nENEKO: Altabizkarko lepoa dute pasabide bakarra, hortik bi egunera Iruñearen aurrean aurkituko dira, eta Baigorri eta Donibanen hori egin badute, ez dute bide hobea eramango Iruñea eta Lizarrakoek.\nOTSOA: Dituzten armekin eta dihoazten modura, ez dut uste gogo haundirik izango dutenik hemengo baso eta mendietatik ibiltzeko; momentu hontan Isaban salbo ginateke.\nXIMENA: Buruz ez badugu jokatzen, txoria arranoaren atzaparretan bezala aurkituko gara.\nENEKO: Gu baino okerrago oraindik Iruñekoak eta Lizarrakoak. Bi buruzagiei behar zenieteke ahal bezain azkar adierazi, jakin dezaten hemengo gertakizunaren berri.\nARIZTA: Berriro partituz hemengo berriak eramango dizkiegu. Iruñean eta Lizarran jakin gabe ez daitezela egon, eta denbora izan dezatela defentsa preparatzeko.\nXIMENA: (Bere semearengana hurbilduz.) Kontuz ibili, Arizta. (otsoarengana hurbilduz honela dio.) Otsoa, zaindu zaidazu semea; gaztea da oraindik, badakizu 18 urtetan begiak ez daudela zorrotz ez belarriak erne ez eta sudurrean behar aina usain ere. Zu zaitugu etxe honetako gudari onenetakoa.\nOTSOA: Ximena, ez beldurrik izan, zure semeak txepetxaren trebetasuna, basurdearen usaina eta arranoaren begi zorrotza ditu.\n(antzeslariak musikarekin ateratzen dira, taula hutsik utzirik.)


Laudio Udalak Arabako Foru Aldundiarekin genero-indarkeriaren arloko gizarte-arreta hobetzeko lanean jarraituko du | zuIN\nBi erakundeek lankidetza-hitzarmena sinatu berri dute, 2018an sinatutako dokumentua beste bi urtez luzatzeko\nLaudio Udalak duela bi urte Arabako Foru Aldundiarekin sinatutako lankidetza-hitzarmena luzatzea ahalbidetzen duen sinadura onartu berri du Tokiko Gobernu Batzordean, herrian bizi diren genero-indarkeriaren biktimentzako gizarte-arreta integralaren koordinazioa optimizatzeko.\nHorrela, foru erakundeak, Gizarte politiketako Departamentuaren bidez, konpromisoa hartzen du genero-indarkerian espezializatutako laguntza psikologikorako Hegoak zerbitzua deszentralizatzen jarraitzeko. Zerbitzu hori eskaintzen jarraitu ahal izateko, ezinbestekoa da Gasteizen ez ezik, Laudion, Amurrion, Agurainen, Guardian eta Oionen ere.\nLoli Muriel Emakume eta Berdintasun zinegotziak azaldu duenez, “Laudion eta Amurrion, iaz (2019) Aiarako Kuadrilla osoko 60 biktima artatu zituzten emakumeei arreta soziojuridikoa ematen jarraituko da”.\nPsikopedagogian eta gizarte-laguntzan esku hartzea\n“Hitzarmen hau 2021eko abenduaren 31ra arte egongo da indarrean, eta Psikopedagogiako eta Gizarte Laguntzako Esku-hartze Zerbitzua emateko protokoloak ere jasotzen ditu. Horrez gain, Gizarte Ongizaterako Foru Erakundeak ematen dituen egoitza-harrerako zentroetarako sarbideak koordinatzeaz gain, tratu txar edo genero-indarkeriako egoera baten ondorioz beren ohiko bizilekutik irten behar duten emakumeei eta haien ardurapeko pertsonei”, adierazi du zinegotziak.\nEra berean, Gasteizko Gizarte Larrialdietako Udal Zerbitzuan genero-indarkeriatik eratorritako gizarte-larrialdiko egoerei erantzuten zaie, dagokion udal-oinarrizko gizarte-zerbitzua erabilgarri ez dagoenean, eta indarkeria matxistaren biktima diren haurrak zaintzeko alternatibak kudeatzen dira, haien amek indarkeria-egoeratik ateratzeko prozesuan beharrezkoak diren kudeaketak egin behar dituzten bitartean.\nAlde horretatik, Foru Aldundiak laguntza espezializatua ematen die udalerrietako oinarrizko profesionalei, hala nola Laudiori, genero-indarkeriaren biktimei eta biktimarioei gizarte-arreta emateko, prestakuntza teknikoa, informazioa, orientazioa eta laguntza juridikoa barne.\n“Lankidetza-hitzarmen garrantzitsu honen luzapenari esker, toki-administrazio gisa aurrera egiten jarraitu ahal izango dugu emakumeen eta gizonen arteko berdintasunean, lehen eta bigarren mailako arretako gizarte-zerbitzuei buruzko jarduera-protokolo bat eginez, garatuz eta etengabeko jarraipena eginez”, ondorioztatu du Loli Murielek.\n← Herri Krossaren XIII. edizioa Laudion uirtarrilaren 12an\nLaudioko Zurrumurrurik Ez sarearen hitzaldia urtarrilaren 17an →


'Debagoiena zuzenean', erreportariak bertatik bertara - Debagoiena - Goiena.eus\n'Debagoiena zuzenean', erreportariak bertatik bertara\nAmaia Txintxurreta 2014-02-17 09:15\nTxomin Madina, aurkezlea, saio berriko platoan.\nAstelehenetik egubakoitzera eskaintzen ari gara saioa 20:00etan, 21:00etan eta 22:30ean\nDuela astebete estreinatu genuen Goiena telebistan Debagoiena zuzenean saioa. Edukiak modu fresko eta arinean eskaintzen ditu Txomin Madinak aurkeztutako saioak eta erreportariak hara eta hona ibiltzen dira albisteak dauden tokietatik informazioa ematen. Aste honetan ere gai ugari landuko ditugu.\nGai ugari landuko ditugu\nGaur, astelehena, kontu hauek landuko ditugu: Oñatiko musika eskolaren 25. urteurrena, Amodiozko Gutunen Lehiaketa eta asteburuan Arrasateko Amaia antzokian izan den haurrei eta familiei zuzendutako Kapsulak emanaldia.\nMartitzenean, berriz, Bularretik Mintzora ekimena hobeto ezagutuko dugu eta Bergarako Angiozar auzoa ere bertatik bertara ezagutuko dugu.\nEguaztenean, ostera, lehenengo, Arrasateko San Felipe Apostol elkarlaguntza elkartea ezagutuko dugu, gero Aurreztu.com atarian murgilduko gara Erakusleiho izeneko tartean, eta azkenik, sare sozialak izango ditugu berbagai eguaztenero moduan.\nEguenean Aretxabaletako Kurtzebarri eskolako obren nondik norakoak jasoko ditugu eta egubakoitzean sukaldaritza eta moda kontuak landuko ditugu.\nAstelehenetik egubakoitzera 20:00etan, 21:00etan eta 22:30ean eskaintzen dugu saioa. Egun horretako 00:30 inguruan ere errepikatzen dugu eta hurrengo eguneko 14:00etan eta 16:00etan.


«Adierazi behar zen nola zegoen ‘gorpua’, pentsamendu gozo-mikatz bat izan dezagun, ez pentsamendu zeken bat» | Kultura | GARA\nXabier Leterekin zuen zorra kitatzeko bidea aurkitu du Koldo Izagirrek «Elurra ikusi dut» (Elkar) antologian, Lete konplexuaren amalgama osoa hartzen duen obra bilduan. Bi zatitan idatzitako epilogoak ematen ditu hurreraketarako gakoak, giltzarri literario, musikal eta pertsonalak.\nAriane KAMIO|PASAIA Eguneratua:\nIzenburutik. Leteren existentzialismorako, paisaia hotzerako joera errespetatu duzu.\nZeharbidez, ordea. Ez nintzen horretaz oso kontziente, baina barneratua izango nuen agian. Bere poesian hotza, negua, garrantzitsuak dira. Beti izan zuen alderdi hori, kanpoko natura bere barnea adierazteko baliabide. “Elurra ikusi dut” hori titulu ona iruditu zitzaidan, indartsua. Elurra, gutxi edo gehiago, denok ikusten dugu, baina poeta baten ahoan zer pentsatua ematen du. “Elurra ikusi dut”, bisio bat bezalako zerbait edo.\nBisio horiek agerikoak dira bere lanetan.\nBai, hala da. “Azaroko arratsaldean elurra ikusi dut” bere azken liburuko poema ederrenetakoa da. Hainbat gauza adierazten ditu poema horretan. Motiboa da Lourdes Iriondo ikustera doala ospitalera. Elurraren silueta, Oiartzundik umetan ikusten zituen mendiak elurretan, Lesaka aldetik zer datorren, Aritxulegi, Aiako Harria, gailur zurituak. Hoztasuna, negua, iluna, itzala, Leterenak denak. Eta haurtzaroa gogoratzen du. Alegia, oinazerik gabeko garai hura, inozentzia. Eta poemaren bukaeran kanta zahar baten leloa da, “Goiko mendian elurra dago, erreka aldean izotza”. Herri kantaren lerro horiek beste dimentsio bat hartzen dute poeman.\n«Egunsentiaren esku izoztuak» lanarekin lotura zuzena duela iruditzen zait.\nDudarik gabe. Egunsentiaren esku hotzekin ere lotu litekeen ideia da. Lete existentziala, bai, tituluan. Baina hartzen badugu poema bere osotasunean, bestelakorik ere adierazten du, nire ustez. Poema lehen pertsonan emana da eta malenkonia tonuan. Amaieran, kontraste gogor bat. Izotza ez da elurra. Heriotza bezalako zerbait, hoztasun gogor bat, baina inguruarena ere izan litekeena, ez bakarrik naturarena. Izotzak galdu du elurra. Izotza gure hirietan, herrietan, kalean. Ez dut uste hiper-interpretatzen dudanik, errekalde hotz hori Leterentzat gizarte hau dela esaten badut. Gogora zaitez “Euskalerri nerea” kantuaren pasarte harekin: anaien aurpegian begirada hotza…\nPoesia kaier bat egitea eskaini zenion bizirik zegoenean. Ezezkoa eman zizun. Eta zuk ere ezezkoa eman zenion Lete hil berritan Elkarrek egin zizun proposamenari. Hil zenetik zazpi urte pasatu direnean iritsi da antologia hau. Zergatik orain?\nOrain egitea eskatu zidatelako, Elkar editorialaren ideia eta enkargua izan da. Nire aldetik lehen ez eta orain bai, ba… tarte bat pasatu zelako eta iruditu zitzaidalako “gorpua” gure aurrean kirasten ari zela, alegia, bere ondare poetikoa aldarrikatzeko aukera izan zitekeela. Nire aldetik mendeku ziztrin bat izan zitekeela ere bururatu zitzaidan, berriz ukatzea Leteri berari antologiatxo bat egitea proposatu nionean eman zidan ezetzaren ordaina. Bestetik, pentsatu nuen erronka polita litzatekeela diskurtso funebre bat egitea.\nDiskurtso funebre bat?\nOmenaldi kritiko eta literario bat. Ez bakarrik bere obrari buruz, baizik berari buruz. Bere jarrera, bere damua, ia beti azaldu zuen distantzia bere lanarekiko, autokritika kexati hura… Horren kritika eginez, kontu ilunak gainditzeko saio bat merezi zuela pentsatu nuen. Zurrumurrua, luzera, kondena bihurtzen da. Jar ditzagun gauzak gordin mahai gainean eta egin dezagun antolaketa bat. Horregatik ditu bi zati epilogoak. Bat diskurtso funebrea esan genezakeena, kritikoa, konprenitzeko ahalegin bat. Eta bigarren zatia, obrari buruzko ikuspegi baterako materiala.\nZenbat denbora eman dizu lantzar honek? Zeren lan soila dela esatea urriegia da plazaratutako bilduma honentzat.\nEz naiz zehazki gogoratzen noiz enkargatu zidan Xabier Mendigurenek lan hau. Hala ere, gogoan dut ezin nuela berehala horretan hasi. Uste dut bi hilabete edo bi hilabete eta erdi eman dudala horretan gogor. Baina uste dut denbora baino inportanteagoa dela kontzentrazioa.\nBaina bi hilabete oso gutxi da.\nBaina Leteren obra argitaratua ere ez da hain handia. Lau bost liburu dira.\nBai, baina dena eskura dago. Badok dela edo Eresbil dela. Ondo organizatuz gero, ez da hain denbora gutxi. Zorrotz jokatu nuen horretan. Lehenbizi ondo katonatu, testu guztiak aztertu, indar ideiak edo ildoak atera, Leteren hiztegi poetikoa osatu. Bere estiloaren eboluzioaz ere banuen ideia bat. Buruan nahiko garbi neukan. Kaierak egin nituenez geroztik bi liburu bakarrik argitaratu zituen, ez zen hain zaila niretzat. Lan handiena epilogoak eman dit.\nEz dut uste filologiko hutsa denik. Adibidez, lehen aipatu dugun kantua berriro hartuz, hauxe dio: “Arratsaldeak beti dakarren tristura…” Esaldiaren gakoa, nire ustez, “beti” da, deklarazio balioa ematen diolako. Estetika bat finkatzen du, eta arratsalde-tristura binomioa ematen dit. Jarrai dezagun kantuarekin, “Arratsaldeak beti dakarren tristura / neretzat izaten da bakardade hura…” Beste maila bat katean, arratsalde-tristura-bakardade. Badugu azterkizun bat, nola funtzionatzen ote dute Leteren aurrenetako kantu-poema batean hain kateatuak dauden hiru hitzok bere obra osoan? Adiera bera ote dute beti? Horrela osa liteke hiztegi poetikoa.\nIrakurri, aztertu, ulertu eta ulertarazteko gakoak. Letek askorako eman zuen. Antologia dialektikoa proposatu duzu eta sare moduko bat egiteko denbora ere hartu duzu, zenbakizko erreferentziak baliatuta, nahiz eta esaten duzun eskolar kutsua ematen diola lanari.\nEgia da. Irakurlea eskutik hartu eta badaramat beste bide bat egitera, atzera eta aurrera. Ariketa pedagogiko bat da, ez dut ukatuko. Poesiari misterioa kentzea bezalako bat izan liteke. Baina ez da derrigorrezkoa nire eskutik ibiltzea, antologia kronologikoki emana dago eta irakurleak egin dezake irakurketa lineal bat, pentsatuz libreagoa izango dela horrela. Baina antologia ere baldintzatua da, neuk egina denez.\nBeste era batera ezagutzeko aukera ematen du, hala ere, proposamen dialektiko edo pedagogiko horrek.\nNik hala uste dut. Lete konplexu bat erakusten saiatu naiz. Gogoan izan ditut liburua erosiko duten letezaleak, alegia, poesia irakurle izan gabe liburua zabalduko duten kantariaren fan edo direlakoak, herri musika modernoaren jarraitzaile multzoa. Lagungarri gertatuko zaie proposamen dialektiko hori Lete kantaria eta Lete poeta banaezinak direla ikusteko.\nPartikular batek Gipuzkoako Ogasunarekin zuen zor bat kitatzeko utzi zituen Leteren (eta Iriondoren) artxiboa eta liburutegia Aldundiaren esku. 102.000 euroan baloratu zen. 3.000 disko eta liburu baino gehiago, 23 koaderno, 500 kartel eta 400 gutun. Zuk ezin izan duzu kontsulta egin.\nElkar argitaletxeak eskatu zidan lana antologia bat egitea zen, Leteren lan publikatuekin. Ez neukan ineditoak baliatzeko asmorik. Ineditoak baldin badaude, nire ustez, lehenbizi publikatu egin behar dira. Gutunetan edo bere kaier pertsonaletan Leteren pausoen ikuspegi osatuago bat eduki ote nezakeen, horixe izan zen nire eskabidearen arrazoia. Baina ezin izan dut kontsulta hori egin, ez.\nDuela gutxi, hil honen 4an, beste bilera bat eduki nuen, Kultura zuzendariak, Telleriak deituta. KMko zuzendaria eta hirurok egon ginen. Kezkatu samar joan nintzen, egia esan, tentsio handia espero nuen. Zelata bat gertatu zitekeela ere pentsatu nuen. Baina Mari Jose Telleriak uztailean egin zidan harreraz gogoratuta, uxatu egin nuen aukera hori. Nire lasaitasunerako, eta eskerrak eman behar dizkiot benetan KMko zuzendariari, zabaldu zuen ekarri zuen karpeta, eta zer azaldu zen? Nire eskabidea. Ez zen administrazioaren estolderian barrena galdu. Eta esplikaziorik ez zeukala esan zidan. Eskabideari ez ziotela erantzunik eman, eta esplikaezina zela. Asko eskertu nion gardentasuna; esaten ahal zuen galdu egin zela, edo okerren bat egon zela, edozein aitzakia. Baina ez zuen horrelakorik esan. Ezin zuen justifikatu, eta ez zen saiatu justifikatzen edo gezurrak asmatzen. Ez nintzen ezer galdetzen hasi, aski nuen entzundakoarekin. Eta umoretik nuen, sarkasmorik gabe.\nBeraz, ez zinen damutu azken orrialdeko oharra idazteaz [Koldo Izagirre. 2017 urriak 20. Uztailaren 21ean eskabidea bete nuen KM Liburutegi publikoan Xabier Leteren funtsa ikusteko. Ez zait erantzunik heldu].\nOhar hori inportantea da irakurleak jakin dezan nik zer egin dudan. Enkargu bat egin zidaten, Leteri zor bat niola pentsatzen hasia nengoelako onartu nuen, baita idazle profesionala naizelako ere. Nik epilogoan esandakoa gainditu egingo da, azterketa sakonak egingo dituzte, idatzi berriak azalduko dira eta nik esandako gauza asko partzialak izango dira, edo guztiz okerrak. Literaturaren onerako izango da. Niri taroteko indar ilunak batu zitzaizkidan idatzi nuena zehaztu edo kontrastatu ez nezan Leteren paperak zeuzkan erakunde publikoan. Hala beharko zuen.\nLete poeta handia. Halakoxea da bere oihartzuna gaur egun ere. Baina zokoratutako, baztertutako, gutxietsitako autorea izan dela uste duzu? Besteen itzalpean bizi izandako artista?\nEz dut uste. Baina Lete kantariak Lete poeta tapatu duela bai. Kantua beti iritsiko da lehenago masa publikora poesia baino. Esan genezake Lete poeta dela kontsideratzen duen jende multzo batek ez duela beste poeta askorik ezagutuko, eta kantutik ateko Lete bera ere ez. “Izarren hautsa” eta “Urepeleko artzaina” izango dira askorentzat, tamalez, Leteren poemetan aipagarriak. Esan dizudan bezala, lehenbiziko arazoa izan daiteke Lete kantariak Lete poeta estaltzea. Hala ere, zergatik galdetu didazu Lete baztertua izan ote den?\nAgian, beste kantari batzuek bestelako proiekzio bat izan dutelako edo bide desberdinagoa izan delako.\nLeteren nitasunerako ez zegoen lekurik, ez zegoen publikorik, dena hartu zuen euskal rock gogor delako horrek 80ko urtealdian. Ez zuen bere burua giro horretan ikusten eta utzi egin zuen. Isilaldiak izan zituen poesiagintzan ere. Logikoa ere bazen krisialdia, Ez Dok Amairuren gailurraren ondoren. Eta erakundeetatik kultura modernizatu behar omen zuten haiek ez zuten mailarik eman. Abandonatuak ere sentituko ziren aurreko kantariak, horretan ez dut zalantzarik egiten.\nAhoan bilorik gabe. Epilogoan plagioaz hitz egiten duzu. «Arrisku larri samarrean» dagoen poeta salbatzen saiatu zara. «Xabier Lete konprenitzen lagundu nahi nizueke». Lete bere osotasunean, ezta?\nBi gauza esan nahi nituzke. Bat: Oso erraza da kondenatzea. Eta bi: Kondenatze errazak eragozteko, ez da politika ona kondenagarriei ez ikusia egitea. Diozun bezala, ahoan bilorik gabe adierazi behar zen nola zegoen “gorpua”. Eta txukun jarri dolua egin ahal izateko behar bezala, denok ikusi eta pentsamendu gozo-mikatz bat izan ahal dezagun, ez pentsamendu zeken bat, Letek oso berea zuen izenlagun bat erabiliz. Hori da niri interesgarria iruditu zitzaidana lan honetan, bere obraren berezko balioaz gainera.\n«Nire eskabidea ez zen administrazioaren estolderian galdu. Eta esplikaziorik ez zeukala esan zidan KMko zuzendariak. Eskabideari ez ziotela erantzunik eman. Asko eskertu nion gardentasuna»\n«Bere jarrera, bere damua, ia beti azaldu zuen distantzia bere lanarekiko, autokritika kexati hura... Horren kritika eginez, kontu ilunak gainditzeko saio bat merezi zuela pentsatu nuen».\n«Lete konplexu bat erakusten saiatu naiz. Gogoan izan ditut liburua erosiko duten letezaleak, alegia, poesia irakurle izan gabe liburua zabalduko duten kantariaren fan edo direlakoak»


Antonio Basagoiti: "PPkoa naiz eta EAJk gauza onak egin dituela onartzen dut"\nAntonio Basagoiti PPren lehendakaritzarako hautagaiak eman zion asteazkenean amaiera Deustuko Unibertsitateak antolatutako Giza Zientziak.Gipuzkoa XXI foroaren lehenengo atalari. Bere politika-pop delakoarekin bat datozen ideia liberalez beteriko hitzaldia eman zuen Donostiako campusean. Hark esandakoekin ados egon ala ez, unibertsitatean bildu ginen ikasle askoren iritziz, aurreko astean mintzatu zen Patxi Lopez PSE-EEko idazkari nagusiari partida irabazi zion Basagoitik.\n2008ko azaroaren 07a\nForoaren baitan egindako aurreko hiru hitzaldietan baino askoz jende gehiago bildu zen Basagoitiren agerraldia ikusteko. Forman ez zuen ezer berririk aurkeztu. Ohikoa denez, kanpaina egiteko aprobetxatu zuen. Horrelako foroei izen orokorregia (kasu honetan Ekintza politikoa eta herritarrak) jartzearen ondorioa izan liteke. Hala esan zuen Patxi Lopezek pasa den astean, horrelako aukeraren aurrean politikariek nahi dutena esateko aprobetxatzen dutela gaineratuz.\nHala ere, Patxi Lopezen mitina ez bezala, prentsaurrekoaren antza hartu zuen Basagoitiren hitzaldiak. Gehienbat, bere kanpainaren helburuak eta egitasmoak aurkeztu zituen, aukerarik onena bera zergatik den argitzeko. PPk normalean erakusten ez duen jarrera irekia erakutsi zuen Basagoitik, eta ez bakarrik edukian (emakumearen egoera, gazteak, enplegua eta abar), baizik eta entzuleekiko izan zuen jarreragatik ere, entzuleekin hitz egiteko, autokritika egiteko eta bere etsaien bertuteak onartzeko borondatea erakutsi baitzuen: “EAJk gauza batzuk oso ondo egin ditu eta hori onartzen dut, baina ideiarik gabe gelditu dira eta orain autodeterminazioan pentsatzen dute bakarrik”. Bere ustez, “Estatu Batuetan egin duten antzera, Euskadik ere aldaketa behar du”.\nZentzu horretan, edonorekin hitz egiteko prest aurkeztu zuen bere burua, iraganean ikuspuntu ezberdina zuten pertsonekin hitz egin zuela gogoraraziz. Basagoitik harritu egin ninduen. Onerako, gainera. Politikari ona dela erakutsi zuen; bere ideiekin ados egon ala ez, ideia horiek berak argi dituela onartu beharra dago. Aurreko astean, Patxi Lopezek, sinestea kostatzen zen mozorroa zeraman. Gazteokin konektatu nahi izan zuen, komentario ironiko eta barregarrien bidez, baina artifizialegi geratu zitzaion.\nHonetatik ondorio bat atera daiteke. Politikariei foroetan hitza ematen bazaie, kanpaina egiteko baliatuko dute. Euren helburuak lortzeko eraginkorra dela ikusita (Lopezen kasua salbu), ulergarria da horrela izatea. Baina eragin kaltegarria du, foroen izateko arrazoia usteltzen duelako. Konponbidea izenburu zehatzagoak jartzea izan liteke? Batek daki!


Euskadik arrakastaz amaitu du Curevac-en txertoaren azterlanean izan duen partaidetza - IIS Biodonostia\nGotzone Sagardui Osasuneko Sailburua Luis Castañorekin eta Julio Arrizabalagarekin batu da, Biocruces Bizkaiko eta Biodonostiako zuzendari zientifikoekin, hurrenez hurren, bai eta Euskadin covid-19aren aurkako Curevac-en txertoaren azterlanaren buru diren ikertzaileekin ere, Eunate Aranarekin eta Itziar Vergararekin.\nBileran, Osakidetzako osasun-ikerketako institutuetan egiten ari diren saiakuntzen xehetasunak eman dituzte; saiakuntzan SARS-CoV-2ren aurkako Curevac Alemaniako farmazeutikaren txertoaren eraginkortasuna eta segurtasuna frogatzeko nazioarteko saiakuntza klinikoan aurreikusitako parte-hartzaileen bolumena lortu da. Sailburuak institutuetako eta Osakidetzako profesionalek saiakuntzan izena eman duten herritarrei erantzunik onena emateko eginiko lan garrantzitsua aintzatetsi du.\nKategoria Albisteak 30 martxoa, 2021 egilea Biodonostia.


Filmen Bit zaparrada geldiezina – Sarean\nBy Jabi Zabala | 2005/01/20\nMusikaren industriak mehatxatuta ikusi genuen Napster librearen amaiera eta geroago Audiogalaxy sarearena. Napsterrek puntu ahula zuen, zerbitzari zentral batzuek koordinatzen baitzuten trafikoa. Audiogalaxyren ahulezia artxiboen bilaketak webgune baten bidez egitea zen. Baina BitTorrent-en eredua zentsuragaitza da itxuraz, ez baitauka zerbitzari zentralik. Programa, berriz, guztiz legala den bestelako fitxategien trukerako sortua da. Zentrorik gabeko sare horiek gero eta zentsuragaitzagoak dira, hobekuntzak norabide horretan baitoaz.\nDuela bi hilabete argitaratutako ikerketa baten arabera, sareko trafiko osoaren %35 BitTorrent truke sareen artekoa da. Arrakasta horren gakoa programaren funtzionatzeko eran dago. Kazaa edo Morpheus sareetan artxiboak osorik eskuratzen dira baina hemen, eMulen bezala, filma zatitu egiten da hasieran. Ondoren, zatiok beste erabiltzaile batzuen ordenagailuetan sakabanatzen dira, horrela bakoitzak badu elkarbanatzeko zatiren bat. Orduan hasten da hedapen masiboa, iturri bakarra barik hainbat daudenean. Minutu edo ordu batzuren buruan iturriak milaka izan daitezke eta horregatik deskargak izugarri azkartzen dira. Deskargatzen ari garenean beste bat ari da gure makinatik hartzen. Beraz, film jakin bat zenbat eta lagun gehiago hartzen egon, azkarrago eskuratuko dugu film osoa, zati guztiak bilduta.\nBeraz, eMuleren antzekoa da baina azkarrago doa ez daukalako itxaron ilararik. Hala ere, eMule edozein motatako artxiboak elkarri emateko erabiltzen den bitartean, BitTorrent film atera berriak trukatzeko erabiltzen da gehienbat, modan dauden une horietan jende askok baititu zatiok eta errazagoa da milaka erabiltzaile horietako baten makinatik artxibo zatiren bat eskuratzea. Gainera, eMulek aldi berean hainbat artxibo eskuratzen ditu, banda zabalera horien artean banatuz eta bakoitzaren deskarga egunak edo asteak atzeratuz. BitTorrent-ek berriz eskatutako artxiboak banaka eskuratzen ditu, nahiz eta zatiok makina ezberdinetatik hartu, bakoitzaren deskarga azkartuz. ADSL arrunt bat edukita, ordu gutxiren buruan izango dugu gure makinan 700 Megabyte okupatzen dituen DivX filma.\nKode irekiko programa da BitTorrent, eMule bezala, beste internauten ekarpen eta hobekuntzei irekia eta ez komertziala. Bere sortzaile Bram Cohen-ek esker oneko erabiltzaileek borondatez ematen dioten dirua baino ez baitu jasotzen eta programa doan eskura daiteke bittorrent.com webgunean. Kode irekikoa izanik, badira beste batzuek eginiko bertsioak edo bestelako itxura grafikoa dutenak, baina funtsean programa bera dira.\nFilmak eskuratu eta digitalizatzen duen geek koadrilla horren baitako lehia dago, zeinek lehenago film berria eskuratu, digitalizatu eta truke sareetan ezarri. DVD formatoan ateratako guztia dago sare horietan baina, nork baino nork 700 Megabyteko DivX artxiboa kalitate hobearekin jarri ez bada, hor ez dago lehia nagusia. Aretoetan estreinatu eta berehala sarean dira filmak, DVD formatoan atera baino lehen. Gehienak zine aretoetan bertan ikusleren batek grabatuak dira baina halamoduzkoak dira: zaratak eta eztulak entzuten dira, kamara mugitzen da eta soinua oso eskasa da. Baina badira irudia zein soinua primerakoa duten screener batzuk. Ongi grabatuak dira, kamara on batekin eta tripodeak erabiliz, soinua zuzenean proiektagailutik hartua dute eta bistan da proiekzio pribatu batean grabatuak direla. Susmagarriak, noski, zine aretoetako langileak dira.\nBaina dagoeneko estreinaldia baino lehen agertu ohi dira film asko. Nola demontre lortzen dituzte pirata horiek filmak estreinatu baino lehen? Industriaren baitako satorrak. Zinemagintzan sartuta dauden gileak edo zinema kritikariak dira susmagarriak, industriak eta FBIk lehenengo harrapatu nahi dituztenak.\nWired aldizkariaren urtarrileko zenbakiak erreportaia bitxi xamarra dakar honen gainean. Gakoa banaketaren lehenengo urratsean dagoela dio bertan ikerketa lana egin duen Jeff Howek. Cyberpunk nobeletako erresistenteenak baino sare ilun eta itxiago baten deskribapena egiten du Howek, sentsazionalista eman zezakeen deskribapenean, baina kontutan hartu behar da film garrantzitsu bakoitzarekin ehunka milioi dolar daudela jokoan. Talde itxi horietan banatzen da lehendabizi filma eta geroago pasatzen da BitTorrent edo eMule sareetara, Howek dioenez.\nZentsuratu nahian errepresioaren bidetik jo nahi duen Hollywoodek jai dauka, P2P sareak emendatuko baitira datozen urteotan. Are, telebistak ere igarriko du laster truke sareen eragina. Dagoeneko telebista saio asko BitTorrent-en daude, bitxiak zirelako edo zati jakin batzuk dira. Baina laster sarea horien bidezko telebista programen aukera izugarria izango da, gero eta jende gehiagok banda zabalera handiagoa eta merkeagoa baitu etxean. Mahainguru zenbaitetan industriakoekin eztabaidatu ostean, Bram Cohen-ek argi dakusa: “edukien mundukoek ez dute ideiarik”. Baina negozio eredu berria aurkitzeko garunak estutu beharko dituzte, zaharrarenak egin baitu.\nAdibidez, Cybersky zerbitzuak P2P streaming erabiliz telebista eskaintzen digu. Beste eredu bat izango da sarean eskuragarri aurkituko ditugun milioika artxiboen artean onenak aukeratuko digun zerbitzua, Amazonek liburuekin egiten duen moduan filmak eta telebista saioak gaiaren eta gure gustuen arabera eskainiz, edukietarako aholkulari gisa. Hori da gutxi gora behera egun eMuleko filmen loturak eskaintzen dituzten webgune horiek egiten dutena baina publizitatea gabe eta bahe lanagatik ordainduta. Beste bat filmen deskargak industriak berak eskaintzea, material onaren berme gisa, baina internautentzat onargarriak izango diren oso prezio baxuetan.\n← Etorkizuneko gizarte teknologiko posibleak Macintosh-ek hogeita bat urte (eta egun bi) →\nOne thought on “Filmen Bit zaparrada geldiezina”


Kultur Garaikidearen Nazioarteko Gunea — Eibar.ORG | Eibarko peoria\nHemen zaude: Hasiera / Blogak / Harrikadak / Kultur Garaikidearen Nazioarteko Gunea\nKultur Garaikidearen Nazioarteko Gunea\nMikel Iturria 2006/01/16 01:00\nHau da Donostiako Tabakalera ohian egin asmo duten XXI. mendeko kulturgune berria. Agintariei ados jartzea kosta egin zaie, baina pasa den ostegunean behingoz proiektuaren ildo nagusiak finkatuko dituen hirukotea izendatu dute. 14 hilabeteko epea dute Joxean Muñozek, Santi Erasok eta Iñaki Galarragak. Baga\nEz dut Joxean Muñoz gehiegi ezagutzen. Nire pertzepzioa da kultur giroak, euskaldunak batez ere, ondo hartu duela bere izendapena. Zortea hirukoteari eta ea proiektu on bat gauzatzeko gai diren. Asko dago-eta jokoan.\nBatzuk ulertu ez duguna da saldu ziguten arkitektoa-filosofoa-gerentea hirukote horretan, gerente izateko hautagaiak ezetz esan zuenean, arkitektoa-filosofoa-filosofo jefea hirukotea izendatu dutela.\nLarunbateko Noticias de Gipuzkoan hirukoari eginiko elkarrizketa irakurri dut. Ondo da komunikabideek elkarrizketak nahi izatea, baina lanean hasten utzi beharko zaie. Eta isilean aritzen badira hilabete batzutan, hobe.\nEta hitz egin behar badute, hiru lagun ari beharrean erakundearen izenean, hobe batek hartzea ardura hori. Oilotegi horretan oilar gehiegi ibili baita orain arte.\n"Zergatik da ezaguna Donostia hemendik kanpo? Kultur kontuengatik ari naiz, eh? Zinemaldiagatik, adibidez. Musika Hamabostaldiagatik, agian. Jazzaldiagatik, baliteke. Abangoardia kontuetan, berriz, ez dago puntan. Hiri honek underground gutxi du eta behar-beharrezkoa izango da horrelako egitasmotzarra aurrera eramateko".\nHorrelako zeozer esan zidan aurreko batean nire ezagun batek. Ez du arrazoi faltarik. Undergroundik ez badago eta beharrezkoa bada, nonbaitetik atera beharko da, ezta?\nAstean zehar Roman Suduperi eginiko elkarrizketa bat ikusi nuen Gipuzkoako telebista lokal batean. Gogoan izan behar da Sudupe zela Gipuzkoako ahaldun nagusi ekimena abiatu zenean, XX. mende bukaeran.\nKultur kontuetan ez da gizon bereziki iaioa azkoitiarra, baina honi buruz Ezquiagak galdetu zionean zera bota zuen: "Tabakalerak ez du izan behar hirian jada dauden zerbitzuen kontenedore berri bat. Beste gauza bat izan behar du". Hau da, hori da EAJko politikariek beren manualean duten erantzuna.\nEgia izango ote da? Zaila ikusten dut.\nZenbat diru behar da horrelako egitasmoa aurrera eramateko? Diru guztia Administrazioak jarri behar du? Nondik kenduko du Administrazioak hemen jarri beharrekoa?\nHirukoaren izendapen ofiziala prentsari ezagutzera ematerakoan, CICC akronimoa atera da garaile. Bilbon BEC ingelesez bataiatu zuten. Eta hemen gaztelera nagusi?\nGerardo Luzuriagari irakurri diot KuGa erabiltzen zuela ekimen hau izendatzeko. Ez dakit bere proposamena den edo nonbaitetik hartu duen. Kultura Garaikidearen akronimo da eta ez zait gaizki iruditu. Kuboak, Kursaala, Kutxa… eta orain KuGa.\nEdo Tabakalera izaten jarraituko du? Izen hori mantendu ezkero, dirua jarriko al du Espainiako Gobernuak? Tabakoaren kontrako zera horregatik diot.


Atzerrian lurra garratz, Artedrama Donostia-San Sebastián\nHuts Teatroak eta Artedramak aspaldi ekin zioten euskarazko antzerkiaren mugak zabaldu eta berritzeari; adibidez, azkenaldiko 'Zaldi Urdina' lanean. 'Atzerrian lurra garratz' ikuskizunean deserrotzearen gaia dute ardatz, berea ez den lurraldean bizi den artista baten begiradaren bitartez.\nHONDARRIBIA LEZO PASAIA TOLOSA VILLABONA...\nANTZERKI ZIKLOA. Atzerrian lurra garratz


Bizkaia.Net - 2012\nHOMOFOBIAREN AURKAKO KANPAINA BERRI BAT JARRI DU ABIAN BIZKAIKO FORU ALDUNDIAK\nAurtengo kanpainaren ardatza Kirola denez Josu Urrutia Athletic-eko presidentea eta Iraia Iturregi eta Carlos Gurpegi jokalariak agertuko dira.\nMaiatzaren 17an Homobofia, Lesbofobia eta Transfobiaren aurkako Mundu Eguna denez, Bizkaiko Foru Aldundiak errebindikatzeko eta informatzeko kanpaina berri bat jarri du abian, sexu orientazioagatiko eta genero nortasunagatiko bazterkeriaren aurka borrokatzeko eta herritarrak sentsibilizatzeko.\nHorretarako, eta 2010ean hasitako ekimenari jarraituaz, kanpaina hau antolatu da aurten aniztasun sexualari buruzko erakunde-adierazpenarekin batera. Bizkaiko Foru Aldundiak Udalak eta Mankomunitateak gonbidatu ditu kanpaina honekin eta erakunde-adierazpenarekin bat egin dezaten, Bizkaiko Foru Aldundiko Gobernu Kontseiluak apirilaren 24an, asteartean, onartu baitzuen.\nSexu Askatasunari eta sexu dibertsitateari buruzko manifestua\n“Homofobiarik ez, No a la homofobia” izenburuarekiko ekimen honen aurtengo ardatza kirola izango da. Bilboko Athletic taldearen lankidetzari esker Josu Urrutia presidenteak, Iraia Iturregi nesken taldeko kapitainak eta Carlos Gurpegik hartu dute parte indarkeria, aipamen edo ekintza homofobo eta transfoboak amaitu daitezela eskatzeko.\nKanpainako irudia (309 Kb.)\nIrrati iragarkia (822 Kb.)\n2012 urteko kanpaina


ERRENDIMENDUZKO KADETEA: BERA BERA MANTEO 41 - 55 IRAURGI\nHortzak estutuz izerdiarazi genituen\nPartidu latza asteburu honetan Bera Bera Manteo taldearentzat bigarren jardunaldian. Parean Iraurgi, beti ere talde sendo eta landua. Eta horrela erakutsi zuten azpeitiarrek haien nagusitasuna hasieratik, 0-10eko partzialarekin. Mikel Urretabizkaiaren neskak partiduan sartu ziren ala ere eta pixkanaka diferentzia hau gutxituz joan ziren lehenengo laurdena amaitu baino lehen. Bigarren laurdenean ere, lan ona egin zuten. Defentsan Arantxa Sudupe gelditzea lortuz Oihane eta Loreren lan bikaina eta gainontzekoa pase marrak ondo estutuz partiduaren erritmoa igotzea lortu zuten.\nHirugarren laurdenean etxeko taldeak partidua berdintzea lortu zuen eta azpeitiarrak hutsartearen ondoren defentsa aldaketaz baliatuz berriro ere partziala sartu zuten. Hortik aurrera naranjazkoak partiduaren bila joan nahi zuten baino denbora gainean zutela ezin izan zuten.\nHala ere, Iraurgi talde sendoagoa izanik, estutu zituzten eta baita ondo izerdiarazi ere. Horrela izan behar du gainontzeko partiduaetan ere.\n"Hiru aste gogor datoz orain: Ordizia, Bera Bera eta Zarautz datozkigu gainera, baino gure helburuak ahaztu gabe, lanean jarraitu behar dugu" zioen entrenatzaileak partidu amaiaran.\nRT @ABNajerilla: #GAMEDAY ABN 21.03.2021 🏆1a División Nacional Femenina 📅Jor. 9 🆚 @beraberasaski 📍Polideportivo BentaBerri (San Sebastiá…\nRT @Basketbasko: 🏀 PRIMERA DIVISIÓN FEMENINA 📅 J.5 ➡ Ya no quedan invictos: @GKesb endosó la primera derrota a @loiolabasket ➡ @Arask…


UDAZKENEAN ZINKA GAINEAN\n2019ko uztailaren 21a, igandea | Ordua Euskal Herrian 06:38:35\nEkimen ugari antolatu du ekainean Xiberoko Botzak Maulen egoitza berria erosteko. Dirua biltzen jarraitu behar dute beraz, datorren udazkenerako lokala amaitua egon dadin.\nZinka ostatuaren lehen pisuan dagoen lokalaren berriztapen lanak heldu den udazkenerako amaiturik egotea espero dute Botzakoek. Obren burutzeko 300.000 libera inguru (7 milioi eta erdi pezeta) behar dira. Hormigoi geruza jarri ondoren, hosgabetze lanari ekinen diote eta, azkenik, tresnak ipini. Obretan hogei bat lagun ari dira laguntzen, irratiko lankideak herritarrak eta ofizialak barne direla. 90 metro karratuko egoitza euskal kultura sustatzea xede duten beste zenbait elkarteren azpian egotea lagungarri zaie.\nOrora, irrati egitasmo berria abiarazteko kostua 600.000 bat liberan (15 milioi pezeta inguru) ibiliko da. Subentziorik ez dutenez, martxoan hasitako kanpainak ekitaldi hauetan du oinarri eta, horren kariaz, behar beharrezko dute ekitaldiak kutunki apailatzen jarraitzea jendea hunkitzeko asmoz. Kontu korronte bat ere irekia da horretarako.\nDiru bilketaz landa haatik, aldi berean jendeak Zuberoa hobeki ezagutzeko parada ukan dezala lortu nahi da. Irratiko eledunek prentsaurrean adierazi zutenez, Hego Euskal Herrian gauzatu diren ekintzek erantzun beroa izan dute jendearengandik, hala nola, Mustraka ikusgarriak eta Ipar Hegoa ekimenak Lezo eta Seguran. Harrera ona ikusita, hil honetan kontzertu eta antzerkiak egin dira Bilboko Kafe Antzokian eta Lekeition. Hurrengo hitzordua Iparraldeko GotaÃ±e-Irabarnen izanen da hilaren 17an sagarno gaualdia prestatu baita han. Hilaren 24an azkenik, Barkoxeko kantari nahiz dantzariek Andoainen jardungo dute


Hau aurrera doa!!! | Mugarri eta Talka gazteguneak\n← Etxebarriko gazteen agenda!!!\nZer dago? OTSAILA →\nKaixooo!!! Faltan botatzen zeniguten eztaaa?? Gabonak eta urte berriarekin oso lanpetuta ibili gara, baina berriz hemen gaudee!!!\nMadrilen egon ginen 4 egun pasaaa, zelako bidai polita egin genuen!!!! Bertan ekintza ezberdinak egin genituen, jolasak, Madril bisitatu eta atrakzio parkean egun pasa ebai!! Zelako barreak errusiar mendietan montatzen eta argazkiak ateratzen, ai ama hori bai beldurraaaa!! Ez zuen hotz handirik egin eta eguraldi onarekin, gauza asko egiteko aukera izan genuen. Ribaseko gazte etxe moduko batean egon ginen lo egiten, oheak konpartitzen, gaueko abestiak, bazkariak, eta nola ez barreak!!!\nBueltan urte berriko programazioarekin hasi garaa, oso lanpetuta ego narren, gauza berriak proposatzen dizkizuegu, ziur zuen gustokoak izango direla!!! Txalaparta tailerra, sukaldaritza tailerra, irrati saioak, Dj tailerra eta aurtengo berria den argazki tailerra!!! Badakizue hilabetero ZER DAGO? Agenda ateratzen dugula, eta bertan ekintza guztien berri izaten duzuela, ez ahaztu herritik bilatzea eta irakurtzea zer gauza dauden astero!\nAste honetan proposamen berezia dugu zuentzako, Karnabalak direla eta, Mugarrin INAUTERI JAIA egingo dugu!!!!! Bertan DJak, musika, jolasak, futbolín txapelketa, photocall eta afari goxoa egongo d! Ez ahaztu zuen mozorroekin etortzea eta dantza egiteko gogoak ekarri jantzita!!!\nBestaldetik, aste zuriko programazio berezia dugu, kirol txapelketa (futbito eta eskubalioa), Bilbo ezagutu bizikletekin, mendi irteera (Gorbeiara hain zuzen ere), Paintball eta SUPER Pijama Party. Zelako programazio potentea baiiieetz!!!! Ekintza hauetan parte hartzeko, aurretik izen ematea beharrezkoa da. Horretarako Mugarritik edo Talkatik pasa eta izena eman. Ez galdu denbora eta etorri lehen bailen, ez galdu aukera lagunekin ekintza interesante hauetan parte hartzeko!!!\nInformazio gehiago nahi izatekotan, etorri Mugarri eta Talkara galdetzera, bertan gaude zuen zain!\nEsta entrada ha sido publicada en Uncategorized y etiquetada como 2016, astezuria, etxebarri, etxebarribizi, etxebarrikogazteak, Etxebarrikogazteria, ihauteriak, madril, mugarrigaztegunea, Mugarritalka, otsaila, talkagaztegunea, urtarrila, zerdago?. Guarda el enlace permanente.


Eurovision 2009 zuzenean, Euskovision bihurtuko dugu Sustatun Sustatu.eus - Teknofiloen albistegia\n2009-05-16 : 21:05\nEurovision 2009 Moskun da. Final-aurrekoak dira aste honetan, eta larunbatean 21.00etatik aurrera, finala, 25 estatutako kantuak. Kantuen ondoren, herrialde bakoitzetik bozak, adituen epaimahaien eta jendearen SMS mezuen bidez erabakiak. Hemen dago azaldua mekanika.\n2009-05-15 : 13:02\n2009-05-15 : 14:03\n2009-05-15 : 15:11\n2009-05-15 : 22:51\n2009-05-16 : 11:29\nGaur gaueko ikuskizuna 21.00etan hasiko da, baina La Personnalite-rekin prestaturiko gure zuzeneko liveblogging jarduna\n20.00etan hasiko da. TVE1n 20.00etan hasiko dira ere, aurretiazko programatxo batekin; 20.30etan albisteak emango dituzte ordea,\nikuskizuna hasi arte. FR3n ordea, aurretiazko programa 20.35etan hasiko da.\nEurovision ikus daiteke Internetez ere. http://www.eurovision.tv/esctv/live helbidean eman zituzten finalaurrekoak,\nbaina haiek ikusteko saioak ez zitzaizkigun oso ondo irten. Windows-erako, bederen, plug-in bat instalatu behar da, baina\n2009-05-18 : 11:39\nNorvegiak irabazi zuen. Horra bozka guztiak. Zuzeneko liveblogging emanaldia oso animatua suertatu zen hemen, Sustatun.\nKonektaturiko sustatuzaleen artean bozketa ere egin genuen (sei nominaturen artean, tresnak ez zuen gehiagorako ematen), eta euskaldunon botoak, beraz, ordena honetan joan ziren:\n2009-05-18 : 13:25\nEuskovision-eko jardun osoa hemen utzi dugu artxibatuta.\nErabilitako tresna honi buruzko iruzkin batzuk ere bai, eta irudi majo bat, nola ibili ginen erakusten duena.


Programa: Inauteriak 2018 | ZUBI ZAHAR HERRI IKASTOLA\nPrograma: Inauteriak 2018\nInauteriak gainean ditugu eta egun hauetako ekintzen berri eman nahi dizuegu:\n1.-Barikuan, otsailak 9, arratsaldeko 15:30ean ospakizun txiki bat egingo dugu Ikastolan. Umeak aurretik prestatu dituzten mozorroak jarrita aterako dira eta martitzeneko kalejirako entsegu orokorra egingo dugu, beraz, animatu entsegura edo ikustera. Ondoren, txokolatada egingo dugu.\n2.-Martitzenean, otsailak 13, eguraldia lagun, umeen kalejira egongo da. 11:30ean izango da eta umeak 10:30ean Ikastolan egon beharko dira. HHkoak Alamedan sartuko dira eta han bukatuko dute kalejira, besteak Itsas Aurrera joango dira. Kalejira bukatzerakoan, bakoitzak dagokion lekuan (HHkoak Alamedan eta LHkoak Itsas Aurren) jaso beharko dituzue umeak. Eguraldi txarra egiten badu Ikastolan egingo dugu jaialdia eta 12:30ean Ikastolan jaso beharko dituzue umeak.\n3.-Astelehena eta eguaztena, otsailak 12 eta 14, jai-egunak izango dira denentzat.\n4.-Inauterietako zozketa zapatu eguerdian, otsailak 10, egingo da. (Oharra: bileteek akatsa dute eta 19an jartzen du baina zozketa eguna 10a da eta saria jasotzeko epea astelehena, 12a). Saltzeko bilete takoak hartu dituzuenok, saiatu mesedez bariku arratsalderako idazkaritzan entregatzen.\nAnimo eta ondo pasa inauteriak!!!


Eskola jazarpenari aurrea hartzeko tailerra antolatu dabe Bermeoko bibliotekan | El Correo\nCostaEskola jazarpenari aurrea hartzeko tailerra antolatu dabe Bermeoko bibliotekan\nEskola jazarpenari aurrea hartzeko tailerra antolatu dabe Bermeoko bibliotekan\nEkimena 6 eta 8 urte bitarteko umeei zuzenduta dago eta sei saioetan garatuko da, parte-hartzea doan dala\nIRATXE ASTUIBermeo Miércoles, 7 febrero 2018, 22:54\nKontakizunen bidez balioak lantzeko eta eskola jazarpen edo ‘bulling’ egoerak prebenitzeko tailerra antolatu dabe, Joxe Miel Barandiaran Bermeoko Udal Liburutegian. 6 eta 8 urtera arteko umeei zuzenduta dago ekimena eta sei saioetan garatuko da. Lehenengo hitzordua, izan be, martiaren 1ean izango da. Hurrengo saioak 8, 15 eta 22an eta apirilaren 12 eta 19an –eguenak– egingo dira, 18.30ean hasita.\nTailerraren dinamizatzailea Nuria Dehesa haur hezitzailea izango da. «Parte-hartzea dohainik da eta, gehienez, taldean 10 ume egongo dira», azaldu dabe Bermeoko bibliotekako arduradunek. Interesa dauken pertsonek bertan emon beharko dabe izena, aurretiz.\n«Eskola jazarpenarekin amaitzeko heziketa ezinbestekoa da, balio-heziketa on batek arazo horreri aurre egiten lagunduko deuskulako, eta baita gaur egungo umeak biharko heldu osasuntsu eta zoriontsu izaten be», adierazi eban Dehesak, eskola jazarpena edo bullyinga arazo bat dala eskoletan azpimarratzeko. Udaleko liburutegian eskainiko dauen tailerran, bestalde, «ipuinen bidez errespetua, elkartasuna, ausardia, autoestimua eta enpatia balioak sustatzen saiatuko gara, eskola jazarpenari aurrea hartzen laguntzeko», aurreratu dau haur hezitazaileak.\nSaio bakotxan balio bat edo bi landuko dira, eta, horretarako, testu batzuk irakurriko dabez umeak; nobelak, ipuinak, olerkiak eta igarkizunak tartean. «Irakurmen bakotxaren ostean, irakurritakoa aztertuko dogu. Besteak beste, alkarregaz komentatuko dogu, irakurritakoa gustatu jaken edo ez eta zergatik, zein izan dan pertsonaia nagusiaren jokaera, zelan konpontzen dira gatazkak ipuinean, agertzen diren baloreak, zer transmititu deutsen istorioak, zelan sentitzen diran pertsonaiak eta baita zelan sentitu diran eurek entzuten eban bitartean be», esan dau Dehesak.\nHorrez gain, saio bakotxan, partehartzaileek ekintza bat prestatuko dabe saioan landu gura diran baloreei lotuta. «Klasearen amaieran komentatuko dabe zein izan dan gehien gustatu zaien testua eta zergatik».\nLekeitio dará forma a la nueva escuela de música en septiembre Rayden, Belako y Revolta Permanet se suman al cartel del Mundaka Festival


Trinity proba atomikoa - Wikipedia, entziklopedia askea.\nTrinity proba atomikoa gizateriaren historiako bonba nuklear baten lehenbiziko leherketaren kode izendapena izan zen. Bigarren Mundu Gerran zehar AEBetako Armada burutzen ari zen Manhattan Proiektuaren atala izan zen. "Trinity" kode izena J. Robert Oppenheimer fisikariari otu zitzaion, John Donne ingeles olerkariaren olerkietan oinarrituta.\nTrinity proba, leherketa nuklearraren unea.\nLeherketaren lekukoen artean honakoa egon ziren: Vannevar Bush, James Chadwick, James Conant, Thomas Farrell, Enrico Fermi, Richard Feynman, Leslie Groves, Robert Oppenheimer, Geoffrey Taylor eta Richard Tolman.\n1945eko uztailaren 16an, goizeko 5:29etan, sekretupean leherrarazi zen, Mexiko Berriko Socorro udalerritik 56 kilometro hego-ekialdera dagoen Jornada del Muerto basamortuan. Proba eremuaen alboan akanpaleku-base bat muntatu zen, eta probak iraun zuen asteburuan zehar bertan 425 lagun egon ziren.\nLeherketa probatzaileek espero zuten bezala jazo zen, honek ondorengo Hiroshima eta Nagasakiko bonbardaketa nuklearrei ateak ireki zizkien.\nGoizeko 05:29:45etan gailua lehertu zenean, 19 kilotoi energia askatu zuen, 19.000 tona pareko energia (87,5 TJ). Basamortuaren lurzoruan 3 metro sakonera eta 330 metro diametroko kraterra laga zuen. Leherketa unean inguruko mendiak segundu bat eta biren artean argiztatuak izan ziren. Bertaratutako lekukoek argia moratu koloretik berdera aldatzen zela ikusi ahal izan zuten, amaieran zurian bukatzeko. Leherketaren dabatekoa ikusleengana ailegatzen 40 segundu iraun zituen, eta talka-uhina bertatik 160 kilometrotara zeuden lekuetan ere sentitu ahal izan zen. Onddo itxurako hodeia 12 kilometroko garaierara iritsi zen.\nKraterreko basamortuko lurra nagusiki silizezkoa zen, baina leherketaren ondorioz urtu eta kolore berde argizko beira bihurtu zen, honi trinita izena ipini zitzaion. Probaren ondoren kraterra betearazia izan zen, eta Armadak hedabideei gertakaria jaurtigai hondakinen eremuan jazotako ezusteko leherketa bat zelako bertsioa helarazi zien. Halere, abuztuaren 6an, Hiroshimako bonbardaketa jazo ondoren, Armada berak hasierako bertsioa ezeztatu eta proba nuklearraren berri eman zen.\n260 lekukok ikusi zuten leherketa, horietako bakar batek ere ez 9 kilometroko distantzia baino gutxiagora. 1975. urteaz gertozik eremua Monumentu Nazionala izendatua dago, eta apirilaren eta urriaren lehen larunbatean bisitagarria da, bertan oraindik erradiazio hondakin apur bat gelditu arren. Leherketa jazo zen gunean Trinity Monumentua dago, 3,6 metro garaierako harri latz eta ilunez egindako obeliskoa, leherketaren hipozentruaren adierazle.\nProbaren lekukoa izan zen Robert Oppenheimer fisikariak gerora leherketa hura ikustean Bhagavad-gita indiar poesiaren pasarte bat oroituarazi ziola aipatu zuen:\n« Herio bilakatu naiz, munduen suntsitzailea. »\nAurrez bonba nuklearrik inoiz eztandarazi ez zenez, leherketak ekarri zitzazkeen ondorioei buruzko aurreiragarpen eta teoria ugari aipatu ziren, bai bere boterea eta hedatuko zuen suntsiketari buruz, nahiz Lurrean izan zitzazkeen eraginei buruz ere. Bonbaren botere edo indarrari dagokionez, aurreiragarpenak 0-tik (erabateko porrota) 18 tona TNTko indarra izaterainokoak izan ziren (azken iragarpena, Isidor Isaac Rabi fisikariak egin zuen, fisikarien arteko apustuaren irabazlea).\nAldiz, bonbak Lurrari eragin ziezazkiokeen kalteei buruzko teoriak bestelakoak izan ziren: batzuen ustez, leherketak Mexiko Berriko estatu osoa suntsituko omen zuen, beste batzuen arabera Lurraren atmosfera osoa kiskalaraziko omen zuen, eta azkenik Lur osoa suntsitu eta kiskalarizko zuela aipatu zuenik ere egon zen. Azken aurreiragarpen apokaliptikoak garaiko zenbait zientzialariren larritasuna eragin zuen, kalkuluek halakorik gertatzea ia ezinezkoa zela frogatu arren.\nKoordenatuak: 33° 40′ 38″ N, 106° 28′ 31″ W / 33.67722°N,106.47528°W / 33.67722; -106.47528\nAzken aldaketa 7 urria 2020(e)an, 14:00(e)tan


GURASOEN ERANTZUNKIDETASUNA ETA AHOLKULARITZA JURIDIKOA ESKAINIKO DUEN UDAL ZERBITZUAREN AURKEZPENA - Albisteak - Zumarraga\nGURASOEN ERANTZUNKIDETASUNA ETA AHOLKULARITZA JURIDIKOA ESKAINIKO DUEN UDAL ZERBITZUAREN AURKEZPENA\nMikel Serrano alkateak ireki du ekitaldia AGIPASEko kideak aurkeztuz. AGIPASE, familien arteko gatazkak konpontzeko Gipuzkoako elkartea da, eta horien ordezkari Amaia Nuñez Familia abokatua, Arantxa Bergara Familia bitartekaria eta Julia Rodríguez Psikologo bertaratu dira azken urteetan izan diren aldaketen berri emateko.\nProiektua, banandutako gurasoei edo familia egitura berriei laguntza eskaintzean datza. Alde batetik, haien seme-alabekin behar duten orientazioa eskainiz, eta bestetik beharrezko aholkularitza legalarekin lagunduz. Honen guztiaren helburua, gurasoak horrelako egoeratan aurkitzen direnean laguntzea da, banaketaren ondoren edo bitartean gerta daitezkeen erronkei aurre egin ahal izateko.\nAzken urteetan familia ereduak eraldatuz joan dira. Aita, ama eta seme alaben egitura tradizionala atzean gelditu da eta beste eredu konplexu eta anitzagoak agertu dira; berriz eraikitako familiak, bi nukleokoak, monoparentalak, etab. Horregatik egoera berri horietara moldatu beharra dago. AGIPASEKO kideek diotenez, problematika berri horiek azken urteetako datuetan argi irudikatzen dira.\n2017-tik eskaintzen duten zerbitzuak %20-ko hazkundea izan du. Erabiltzaileen profilari dagokionez ere, aipatzekoa da bi gurasoentzako arreta kopurua hazi egin dela, nahiz eta emakumezkoena mantendu egin den. Adinari dagokionez, 46-55 urte bitartekoen kopuruak ere gora egin du eta 26-35 bitartekoak behera. Orokorrean artatzen diren gazte gehienak 11-15 urte bitartekoak dira.\nZaintza motari erreparatuz, %41 definitu gabekoak dira eta nabarmentzekoa da 2017-ko datuekin alderatuta zaintza partekatua %11 hazi da eta ama-zaintzak ordea %26 egin du behera. Aldaketa guzti hauek, 2015-ean onartutako Familia harremanen legearen ezarpenaren ondorioak dira.\nAGIPASE-ko kideek argi uzten dute kasu guztietan seme-alabentzat onuragarriagoa den irtenbidea bilatzeko egiten dutela lan eta alde guztien arteko adostasuna bilatzen dutela, egoera bakoitzari moldatutako arreta eskaintzen.\nHonen harira, Mikel Serrano alkateak, gogorarazi egin du Urolako Trenbide zaharreko eraikinean oinarritutako proiektua. Udalak berriro erabilgarri bihurtzeko asmoa du eta bertan, besteak beste, familien artean biltzeko gunea eta emakumearen etxea kokatzea planteatzen da.\nKontuan izanda 2017an proiektua froga moduan jarri zenetik bizi duen hazkundea (46 kasu izatetik 2018-an 61 izatera) dagoeneko, herritar guztien eskura dagoen udal zerbitzu bat dela esan daiteke.\nZerbitzua hileko bigarren asteartetan eskaintzen da Iparragirre kalean 1. 3º solairuartean. Zumarragan erroldatuta dauden eta banaketa prozesuan dauden familia guztiek dute bertan parte hartzeko aukera, Gizarte Zerbitzuaren bitartez edo 666558195 telefonora deituta. Zerbitzua doan da, Zumarragako Gizarte-Zerbitzuetako departamenduak finantziatua.


Furgoneta berria landaguneko adinekoen zerbitzura - Berriak - Hernani\nFurgoneta berria landaguneko adinekoen zerbitzura\nLandagunean bizi diren adinekoak edota mugikortasun arazoak dituzten pertsonak herrigunera hurbiltzen ditu Bidez bide zerbitzuak. Hernaniko, Andoaingo eta Urnietako udalek elkarlanean eskaintzen duten zerbitzua da eta hemendik aurrera furgoneta berria izango du. Hamar urte bete dira zerbitzua martxan jarri zenetik eta, emaitza onak ikusita, bultzada eman diote hiru udalok.\nAste honetan aurkeztu dute Urnietan furgoneta berria. Hernaniko Zerbitzu Sozialetako presidente Xabi Lertxundik, Andoaingo alkate Ana Carrerek, Urnietako alkate Mikel Pagolak, Behemendiko ordezkari Juan Cruz Alberdik eta furgonetaren gidari Begoña Berastegik. 45.000 euro inguruko kostua izan du ibilgailu berriak -kopuru horren erdia mugikortasun arazoak dituzten pertsonentzat egokitzeko bideratu da-. Gidariaz gain, zazpi erabiltzailerentzako lekua du ibilgailuak. Gipuzkoako Foru Aldundiko Nekazaritza eta Landa Garapeneko departamenduak finantzatu du ibilgailuaren kostua eta hiru udalek hartzen dute bere gain zerbitzuaren kostua eta ibilgailuaren mantenua.\nHamar urte igaro dira Hernaniko, Urnietako eta Andoaingo udalek Bidez bide zerbitzua martxan jarri zutenetik. Landa gunean bizi diren adineko pertsonei eta mugikortasun arazoak dituztenei herrigunera gerturatzeko doako zerbitzua da. Bidez bide zerbitzuak landaguneko herritar multzo horri ahalbidetu dio medikuarengana joatea edota erosketak egitea.\nBehemendi elkartearen bidez eskaintzen dute Beterri-Buruntzako hiru udal horiek zerbitzu hori: astelehenetik ostiralera, 8:00etatik 12:00etara. Bidez bide zerbitzuak hiru helburu nagusi ditu: landagunean bizi diren adineko pertsonak herriko zerbitzu publikoetara hurbiltzea, erabiltzaile horien autonomia sustatzea, bazterketa soziala saihestea eta hiri eta landa eremuko harremanak eta loturak bultzatzea.\nHernaniko, Andoaingo eta Urnietako bizilagunek bere udalerrietako zerbitzu sozialetan egin dezakete zerbitzua erabiltzeko eskaera.


Tel: 94 412 37 91\nFarmazia-bulegoetako ordutegi zurrunak eta gizartean izan diren aldaketek eraman zuten saltoki honetako gerentea zenbait lan-malgutasun neurri ezartzera. Emakume langileek ulertu zuten beraiekin eta amatasunarekin soilik lotutako kontua zela, nahiz eta Titularra Kontziliazio ikuspegi zabalagoa zuen.\n2006 urtean, Europako Gizarte Funtsaren EQUAL AURRERATU Ekimen Komunitarioan parte hartuta, modu informalean egin ohi zutena sistematizatu eta hobeto diagnostikatzea lortu zuten. Horretarako, zirriborro bat sortu zen ordura arte garatutako neurriekin, eta langileei erakutsi zitzaien, ekarpenak egin zitzaten.\nParte-hartze haren fruitu gisa, gaur egun Kontziliazio Plana dute, langile guztiek onartu eta sinatutakoa. Ordutik, langile berrientzako Harrera Gidarekin batera aurkeztu eta jasotzen da Plan hori.\nGerentziak oso positiboki baloratu du ekimena, iraunkortasun eta errentagarritasun ekonomikorako tresnarik onena dela iritzita.\nLanpostu guztietan ordutegi malgua, gai pertsonaletarako; betiere, kontu horiek lan-ordutegitik kanpo egin ezin badira.\nLanaldi jarraitua astean behin langile guztientzat, familia egoera eta lanpostua edozein direlarik ere: astean arratsalde libre bat izateko aukera.\nZereginak ohiko lanaldira egokitzea: barne-bilera guztiak ohiko lanaldiari egokitzen dira, arreta-lanak zailtzen duen arren.\nLaneko denborak doitzea: "guardiako larunbatak" antolatu eta planifikatzeko prozesua erraztea, baita egun librea izateko aukera ere.\nFamiliari eta egoera pertsonalari ondoen egokitzen zaizkion oporraldiak hautatzeko aukera. Asteka zatika daiteke, hamabostaldika, hilabeteka… edo egun solteak aukeratu daitezke.\nPrestakuntza enpresaren kontu, lan-ordutegian.\nLanaldi murriztua eskatzeko aukera.\n"Aparteko" baimenak eskatzeko aukera amatasun/aitatasun kasuetan, baita menpekotasuna duten pertsonak zaintzeko eszedentzia eskatzekoa ere.\nLangileak ordezteko politikarekiko konpromisoa\nAbsentzia luzearen ondoren langileak berriro barne hartzeko konpromisoa.


Non da ITHAKA? - Arrosa\nIthaka Ukatuz 2019/06/19\nErraz irudika dezakegu Ulises, Ithakara itzulitakoan, Peneloperen musua jaso ondoren, bidaia laburrik ez dagoela esanez. Gurea kasuan azaroan hasitako bidaia ez da motza izan, luzea eta zabala esango genuke, baina gaurkoan geldialditxo bat egitea tokatzen zaigu. Udako oporraldiak ate joka ditugu eta tarte batez uhinetatik aldenduko gara. Ziur atseden honen ostean indar, istorio eta abentura pila batekin itzuliko garela!\nDenboraldiko azken irratsaioan etxe giroan arituko gara, Cousteau jaunak Willy Fog elkarrizketatuko baitu, azken honek ezagutu dituen munduko txoko berezien inguruan jardungo direlarik.\nGurekin nahi zaituztegu ikasturte amaiera honetan, ziur Cousteau jaunak estuasunetan jartzen duela Willy. Mila esker denboraldian zehar gurekin izandako gonbidatu guztiei eta nola ez zuei, gure entzule finei! Beti bezala 21:30etan Arraio Irratian!\nADI - The Divine Comedy ipar Irlandako taldearen lan berria hor da\nITHAKA UKATUZ – 2020an bidaiatzeko gogoak ez dira amaitu\nHerrialde ezberdin batengandik ikasten\nAzkenean hemen da, eta Txilera garamatza!\nITHAKA UKATUZ – Pura Vida Mae


Euskaldunen lekukotzak Ameriketan, 'Basque Way' erakusketan - bizkaie.biz\nBizkaie! 2021-07-06 08:11 Euskaldunak munduan\nBilboko Itsasmuseumen, garagarrilaren 16ra arte.\nAzken mendeetan euskaldunen eta Amerikaren arteko loturea estu-estua izan da, askok Atlantikoa zeharkatu dabe bueltako txartel barik. Milaka kilometroko kontinente haretan euskaldunek itxitako arrastoa dokumentau eta erakusketa baten batu dabe David Quintas argazkilariak eta Martin Ibarrola idazleak, Basque Way izenburupean.\nBilboko Itsasmuseumen aurreko zabalgunean ikusi leiteke erakusketa literario-fotografikoa, garagarrilaren 16ra arte. Kubo handietan batu ditue argazkiak eta testuak: Amerikara joandako euskaldunen testigantzak, bederatzi herrialdetan sakabanatutako hamabi istorio. Etxekoak egiten jakuzan izenak, ohiturak eta eraikinak, baina Euskal Herritik milaka kilometrora.\nItsasmuseumek azaldu dauenez, ohiz kanpokoak eta apartekoak ziran bizitzen gomutea omentzeko ahalegina da. 20.000 km-ko ibilbidean, euskerazko idazkunetan, errepide bakartien seinaleetan, galdutako herrien izenetan, antxinako migratzaileen saltokietan, lauburudun hilarrietan, beste bandera batzukaz bat egindako ikurrinetan eta euskal udalerrien izena daben matrikuletan agiri da arrastoa.\nIzen-abizienez ezagutzen doguzan euskaldunen abentura, gorabehera eta bizipenen barri be emoten dau erakusketeak. Nazien artean infiltrau eta espia lanetan ibilitako José Laradogoitia Mentxakaren ibilerak ikusi geinkez Itsasmuseumeko kuboetan, baita Estadu Batuetan zesta-puntearen izar bihurtutako Guillermo Amuchastegirenak be.\nHelburu zintzoak eta lorpen txalogarriak topauko doguz, baina baita historia ilunagoak be, adibidez, esklaboen salerosketan edo indigenen kontrako burruketan sartutako euskaldunenak. Bizi-bizi dagozan gomutak batzuk, ia ahaztuta dagozanak beste batzuk, David Quintas argazkilaria 2003 eta 2019 urteen artean ibili zan hori guztia argazkietan jasoten.\nMemoria hori guztia Euskal Herrira bueltan ekarri dau Basque Way-k. Gasteizen ikusi ahal izan zan erakusketea, Bilbora ekarri baino lehen. Ondoren, Gipuzkoa aldera be eroango dabe. Arabako, Bizkaiko eta Gipuzkoako foru aldundiak dira babesle nagusiak, Espainiako Gobernuaren ordezkaritzeagaz batera.


Nafarroako Suhiltzaileen Plan Estrategikoak 120 plaza berri eta "zerbitzu modernoa" dakartza\nNafarroako suhiltzaileen 2020-2023 Plan Estrategikoaren lehentasunetako batzuk: lau urtean 120 plaza berri eta etengabeko prestakuntza dira.\nPlan berriak 5,3 milioi euroko zuzkidura gehigarria izango du, eta 2030ean zerbitzu "modernoa, profesionala eta larrialdien errealitate berrietara egokitua" izango dela uste du.\nHorrela planteatu dute Nafarroako Gobernuko Barne Saileko arduradunek Planaren aurkezpenean, zortzi helburu estrategiko eta 36 ekintza biltzen dituen dokumentu bat, Suhiltzaile Zerbitzuaren beharretara egokitutako eta behar adina langile eta baliabide hornitzen, eta laguntza eta larrialdietarako beste baliabide batzuekin koordinatzen eta antolatzen sakontzen duena.\nHorretarako, eta "eremu batzuetan langile garrantzitsuak falta direnez", suhiltzaileen plantilla indartzea aurreikusten da, 120 plaza berrirekin 2023ra arte, 30 suhiltzaile lanposturekin datozen lau urteetako LEP bakoitzean.\nJavier Remirez sailburuak prentsaurrekoan azaldu duenez, "Gobernu honek herritarren segurtasunarekin eta babes zibilarekin duen konpromisoaren erakusle da plana, eta hori funtsezkoa da gurea bezalako gizarte demokratiko batean, segurtasuna, eskubideak eta askatasunak elkarren eskutik joan behar baitira".\nBestalde, Amparo Lopez Herrizaingo zuzendari nagusiak azaldu duenez, plana egiteko zerbitzuko langileen pertzepzioak kontuan hartu dituzte, eta diagnostiko "oso parte-hartzailea" egin dute.\nBertan, "Hobetzeko arlo garrantzitsuak" hautematen dira, eta lau ildotan biltzen dira: langile gehiago, baliabide gehiago, barne-antolaketa hobetzea eta herritarrekiko koordinazioa eta komunikazioa.\nHorrela, barne-antolaketarako funtzioak, egitura edo txandak jasoko dituen erregelamendu bat garatuko da, eta urteko etengabeko prestakuntza-programa bat zehaztuko da, zerbitzuaren beharretara egokitua, parke bakoitzeko maniobren urteko egutegi bat egingo da, eta suhiltzaile berrientzat, parkeetako prestakuntza-denbora luzatuko da.\nGainera, planak ibilgailuen flota pixkanaka berritzearen aldeko apustua egiten du. Ekintza hori 2020an ezarri da, 500.000 euroko aurrekontu-igoerarekin helburu horretarako eta zazpi ibilgailu berri gehituz.\nDatorren urtean norabide horretan jarraitzea aurreikusten denez, 2021eko Nafarroako Aurrekontu Orokorren proiektuak 1,7 milioi euroko partida aurreikusten du flota berritzeko.\nPlan Estrategikoaren lehentasunezko beste jarduera bat instalazioak eta parkeak berritzea eta modernizatzea da, parkeen egungo egoerari eta irisgarritasunari buruzko azterlan batean oinarrituta, jarduerak beharren arabera planifikatzeko.


Abanto-Zierbenako Udala - A20 Haurtzaroaren Nazioarteko Eguna\nA20 Haurtzaroaren Nazioarteko Eguna\nAbanto Zierbenako Udalak gogorarazi nahi du azaroaren 20a Haurren Egun Unibertsala dela, munduko haur guztien eguna.\nLortutako aurrerapenak ospatzeko eguna da; baina, batik bat, egoera ahulean dauden haurren egoerari buruz atentzioa emateko eguna da, umeen eskubideen berri emateko eta jendea kontzientziarazteko ume horien ongizatearen eta garapenaren alde lan egiteak duen garrantziaz.\nNazio Batuen Erakundeak azaroaren 20an ospatzen du Haurren Egun Unibertsala; izan ere, NBEren Batzar Nagusiak egun horretan onetsi zuen, 1959an, Haurren Eskubideen Adierazpena. Hala ere, ez zen nahikoa haurren eskubideak babesteko, legez ez baitzen loteslea.. Hamar urtez mundu osoko gobernuekin, erlijio-buruzagiekin, GKEekin eta beste erakunde batzuekin negoziatzen aritu ostean, 1989ko azaroaren 20an, Haurren Eskubideei buruzko Hitzarmenaren azken testua onestea lortu zen. Testu hori ezinbestean bete behar dute berau sinatu duten herrialde guztiek.\nHaurren Egun Unibertsalaren xedea da herritarrei gogoraraztea umeak direla talderik ahulena eta, ondorioz, krisia eta munduko arazoak gehien pairatzen dituen taldea. Munduko egun horrek gogorarazten du denok dutela osasunerako, hezkuntzarako eta babeserako eskubidea, munduko zein herrialdetan jaio diren aintzat hartu gabe.\nEz dira hilabete errazak izan, ezta haurrentzat ere. COVID-19a inpaktu suntsitzailea izaten ari da gure herrialdean, ez bakarrik hark hildako eta kutsatutako pertsonen kopuruagatik, baita horrek milioika pertsonaren bizi-kalitatean, haurrengan barne, izaten ari diren ondorioengatik ere. Haurrek ikusi dute beren bizitza erabat aldatu dela gauetik goizera. Ikastetxeak ixtea, parkeetara joateko eta kalera ateratzeko ezintasuna, bizi-baldintzen okertzea, senide gaixoengatik edo arrazoi ekonomikoengatik kezkatuta dauden familiek jasaten duten estres handiagoa. Gainera, haurrek antsietate-, beldur- eta kezka-mailak ere izan ditzakete. Udal-erakundeak jabetzen gara egoeraren larritasunaz, alarma-egoera deklaratzeak dakarrenaz eta kaltetuenak diren biztanleria-taldeak babesteko beharraz. Umeei nazioarteko egun bat eskaintzeak, halaber, mundu mailan txikienen beharrez ohartarazteko balio du, eta, umeek etorkizun hobea izan dezaten, egunero lan egiten duten pertsonen lana aitortzeko. Umeei nazioarteko egun bat eskaint eak, halaber, mundu mailan txikienen beharrez ohartarazteko balio du, eta, umeek etorkizun hobea izan dezaten, egunero lan egiten duten pertsonen lana aitortzeko.


‘Hondar Ahoak’: Euskaldunok behar eta merezi genuen kalitatezko telesaila iritsi da — Gaztezulo\n‘Hondar Ahoak’: Euskaldunok behar eta merezi genuen kalitatezko telesaila iritsi da\n‘Hondar Ahoak’: Euskaldunok behar eta merezi genuen kalitatezko telesaila iritsi da 'Hondar Ahoak' telesailak thrillerretan eta zinema beltzean ohikoak diren elementuak biltzen ditu intrigazko istorio paregabe bat azaltzeko. Trama nagusia Ondarroan girotua dago eta itsasontzi baten patroiaren desagerpena ikertzea helburu duen polizia-inspektore baten etorrerarekin batera hasiko da istorioa. Estreinaldia azaroaren 4an izango da 22:30tan ETB1n. Ni zu banintz ez nuke galduko. https://www.gaztezulo.eus/albisteak/2018hondar-ahoak2019-euskaldunok-behar-eta-merezi-genuen-kalitatezko-fikzioa-iritsi-da https://www.gaztezulo.eus/albisteak/2018hondar-ahoak2019-euskaldunok-behar-eta-merezi-genuen-kalitatezko-fikzioa-iritsi-da/@@download/image/_19427303_0af110de.jpg\n'Hondar Ahoak' telesailak thrillerretan eta zinema beltzean ohikoak diren elementuak biltzen ditu intrigazko istorio paregabe bat azaltzeko. Trama nagusia Ondarroan girotua dago eta itsasontzi baten patroiaren desagerpena ikertzea helburu duen polizia-inspektore baten etorrerarekin batera hasiko da istorioa. Estreinaldia azaroaren 4an izango da 22:30tan ETB1n. Ni zu banintz ez nuke galduko.\nLurrean botata eta begiak itxita dauzkan gizon baten lehen plano itxi batekin hasten da kontakizuna -ea kameoa harrapatzen duzun-, eta irudi horren gainetik, off ahots sakon batek zera dio "gorroto ditut off ahots batekin hasten diren istorioak. Eta are gehiago gorroto dut, kresala eta gasolinaren usain hau izango dela oroituko dudan azkeneko gauza..." . Ahotsak jarraitzen duen bitartean, irudi-segi bat ikusten dugu, eta pertsonaia sorta batzuek ekintza desberdinak burutuz. 2 minutu eta 13 segundo eta hasiera tituluak hasten dira. True Detective telesaileko introa gogorarazten duten hasierako titulu zoragarri batzuk. Guztira 3 minutu t erdi izan dira soilik, baina nahikoak eta soberan, aurrean daukagun fikzioa hau, orain arte euskaraz ikusi ditugun guztietatik desberdina dela antzemateko. "Hau bai, hau bai!" oihukatzeko gogoa izan dut. Txintxua Films ekoiztetxeak ETBrentzat sortutako suspensezko miniserieak 4 atal izango ditu guztira eta zuzendari eta gidoilari nagusia Koldo Almandoz donostiarra izan den arren, gidoia moldatzen zebilela momentu batean Anjel Aldarondo sartu zen prozesuan eta ostean, Marian Fernandezek hartu zion erreleboa gidoia amaitzeko.\nIstorio nagusia Ondarroan girotzen da eta Ipar Europako eta Ipar Amerikako nobela beltzetan eta telesailetan sarritan ikusi izan dugun moduan, kokalekuak berak berebiziko garrantzia izango du hemen ere. Ondarroa beste pertsonai bat gehiago izango baita, eta aitzakia horrekin bertako mikrokosmos txiki horren erradiografia egiteko baliagarria izango zaigu. Itsasontzi baten patroiaren desagerpena ikertzea helburu duen polizia-inspektore baten etorrerarekin batera hasiko da istorioa. Erreferentzia horiek aipatzen hasita ez pentsa noir-aren ohiko formula ikusi duzunik, Almandozen erronka nagusia askotan ikusi dugun genero horri, bere ikuspegia ematea izan baita, geurea eta bereizgarria den geruza gehitzea, Basque Noir moduko bat egitea azken finean. Egia da, kostako edozein herritan gerta litekeen istorio bat dela, baina, ezagutzen duenak badaki nortasun eta berezitasun handiko herria dela Artibai ibaiko “hondar ahoa”-n dagoen herria. Estetika oso indartsua eta nortasun handia duen tokia baita, hitz egiten duten euskaragatik, soziologikoki ondarrutarra nolakoa den, natura oso berezia dutelako, herriaren estetikak portuarekin duen loturagatik eta abar. Izenburuak itsas elezahar bati egiten dio erreferentzia: “lehorreko itsasoaren sekretuak kontatzen dituenari ahoa hondarrez beteko zaio, lehorrera eramandako hitzek beti uzten baitute arrastoa”.\nProtagonista nagusiak Nagore Aranburu eta Eneko Sagardoy dira. Hauek aurkezteko lehen sekuentzian, Aranburu bera ikusiko dugu, bizkarrez, Felix Beristain ondarrutarraren “Goizaldean” margolana kontenplatzen. Bat-batean Sagardoyen pertsonaia sartuko da, eta kasuari buruzko datuak jaurtitzen dizkion bitartean, Aranburuk ez dio begiratu ere egiten. Sekuentzia laburra, baina bi pertsonaien izaeraren printza batzuk antzemateko nahikoak. Lehenak polizia-inspektorearen rola gorpuztuko du eta, bigarrenak aldiz, bere laguntzailearena. Broadchurch telesaileko Hardy eta Miller izan zitezkeen, Bron/Broen-eko Saga Norén eta Martin Rohde,eta bereziki The Killing-eko Linden eta Holder, baina Nerea inspektorea eta bere laguntzailea dira eta zeinen onak iruditu zaizkidan gainera. Erreferentzia entsalada aipatzen hasita, bereziki Sarah Linden detektibea etorri zait burura, Aranbururen pertsonaiak zuzenean Linden-en pertsonaiatik edaten duela uste baitut, baina gurera ekarria noski. Emakume antisozial bat gorpuzten baitu, itxura arduragabekoa, eta iraganeko deabruen menpe bizi dena. Elkarrizketaren bat edota egoeraren bat gustuko ez duenean, eten egiten du, inolako iragazkirik erabili gabe edota hitzerdika aritu gabe. Zuzena eta lehorra, baina oso eraginkorra. Sagardoy-k aldiz kontrapuntu gisa jokatzen du, eta tandem honi ukitu oso freskoa ematen dio.\nTrama nagusia piztuko duen metxa, kokalekua eta pertsonaiak mahai gainean jarrita guztia egina zegoela pentsatuko duzu. Oker zabiltza, hasi baino ez baikara egin. Miniserie hau osatzen duten gainerako elementu guztiak ere azken zirrikituraino zainduak baitaude. Hasi Javi Agirre maisuaren argazkilaritza lan txundigarriarekin, Alazne Ameztoy-en ezinbesteko zuzeneko soinuarekin, Aitor Etxebarriaren soinu banda hipnotikoarekin, Zaloa Ziluagaren arte zuzendaritza zainduarekin eta jakina bigarren unitatean aritu den Asier Altunaren zuzendaritza lanarekin ere. Ezin ahaztu gainerako aktore-zerrenda nagusia noski, Iñaki Beraetxek, Sara Cozarrek, Ainhoa Artetxek eta Iraia Eliasek osatzen dute. Gainera, Joxean Bengoetxea, Mikel Tello, Asier Hernandez eta Pako Revueltas aktoreek ere parte hartuko dute telesailean. Azpimarratzekoa da Omar Diop, Fanta Touty Diatta eta Ibou Sarr jatorri senegaldarreko aktore ez profesionalen parte hartzea ere.\nHau guztia esanda eta zure gustu pertsonalen arabera, baliteke gehiago ala gutxiago gustatzea, baina ‘Hondar Ahoak’ inoiz egin den euskal telesailik onenetarikoa dela esatea oso nabaria eta eztabaidaezina iruditzen zait. Zinemaren lurrina oso gutxitan usaindu dut euskal pantaila txikiaren eremuan, eta 'Hondar Ahoak' zinema da. Euskaldunok behar eta merezi genuen kalitatezko fikzioa iritsi da eta hemendik aurrera gehiago jaioko direnaren esperantza hori poltsikoan gordeko dut oraingoz. Estreinaldia azaroaren 4an 22:30tan ETB1n.


Gainzuriren Euskaraldiko hamaikakoa | Otamotz\nGainzuri ikastetxeak ere Euskaraldiko hamaikakoa aurkeztu du. Taldea eskolarekiko eta euskararen zabalpenarekiko konpromiso sendoa duten hamaika lagunek osatu dute. Batzuk Ahobozi eta besteak Belarriprest izango dira. Argazki honen bidez, Euskaraldiari babesa eskaini eta euskal hiztunen aktibazioan eragiteko konpromisoa agertu nahi izan dute. Azaroaren 23tik abenduaren 3ra, Gainzuri Belarriprest eta Ahobizien etxea izango da. Bide batez, herritarrak Euskaraldian parte hartzera animatu dituzte.


Txostenak eta zerrendak inprimatzea\nTxostenak eta zerrendak inprimatzea\n<Sail-IDa> bakoitzarentzako kopia edo eskaneatze kopurua eta makinaren ezarpenak bezalako informazioa begiratzeko txostenak eta zerrendak inprima ditzakezu.\nTxostenentzako eta zerrendentzako inprimatze-ezarpenak konfiguratzea\nSail IDaren inprimatzeen guztizko kopuruari buruzko txostena inprimatzea\nEzarpen zerrendak inprimatzea\nMakinaren erabilera-egoerari buruzko txostenak eta zerrendak inprimatzea\nTxostenak eta zerrendak bi aldeetatik inprima ditzakezu.\n<Menua> <Irteerako txos.> <Txosten-ezarpenak> <Txostenaren irteeraren ez. lehenetsiak> <Aktibat.> <Aplikatu>\nSail-IDen kudeaketa txostena\nSail-IDen kudeaketa gaituz gero, <Sail-IDa> bakoitzarentzako inprimatutako guztizko bolumena begiratzeko aukera duzu Sail-IDen kudeaketa txosten bat inprimatuz. Inprimatutako dokumentuen guztizkoa begiratuz, paper eta toner-kartutxo horniduren kudeaketa hobetzeko aukera duzu.\n<Menua> <Irteerako txos.> <Inprimatze-zerrenda> <Sail-IDaren kudeaketa-txostena> Egiaztatu pantailan bistaratzen den paper-tamaina eta mota makinan kargatuta dagoela, eta hautatu <Hasi>\nMakinan erregistratutako inprimatze-informazioa eta ezarpenak zerrenda gisa inprimatzeko aukera duzu.\nErabiltzaileen datuen zerrenda / Sistemaren kudeatzaileen datuen zerrenda\nEzarpenen zerrenda begira dezakezu (Menu-zerrenda ezartzea) eta makinan erregistratutako edukia ere bai erabiltzaileen datuen zerrenda bat edo sistemaren kudeatzaileen datuen zerrenda bat inprimatuz. Bi zerrendek firmwarearen bertsioa dute eta paper-tamaina eta paper-mota erregistratuta makinan.\n<Menua> <Irteerako txos.> <Inprimatze-zerrenda> Hautatu <Erabiltzaile-datuen zerrenda> edo <Sistema-kudeatzailearen datu-zerrenda> Egiaztatu pantailan bistaratzen den paper-tamaina eta mota makinan kargatuta dagoela eta hautatu <Hasi>\nErabiltzaileen datuen zerrendan ez da hainbat ezarpen agertzen, sare-ezarpenak eta kudeaketa-ezarpenak, esaterako. Ezarpenen elementuak egiaztatzeko, inprimatu sistemaren kudeatzaileen datuen zerrenda.\nMakinan erregistratutako politika-izenen eta IPSec ezarpenen zerrenda begiratzeko aukera duzu IPSec politiken zerrenda bat inprimatuz.\n<Menua> <Irteerako txos.> <Inprimatze-zerrenda> <IPSec gidalerro-zerrenda> Egiaztatu pantailan bistaratzen den paper-tamaina eta mota makinan kargatuta dagoela, eta hautatu <Hasi>\nMakinaren egoeraren txostena, toner-kartutxoen erabilera egunkariak eta PCL edo PS moduan erabilgarri dauden letra-moten zerrenda inprima ditzakezu.\nHileko inprimatutako guztizko bolumena eta energia-kontsumoa ikusi dezakezu txosten baten bidez. Txosten honek, erabilera-egoeran oinarrituz, papera eta energia-kontsumoa aurrezteko baliagarriak izan daitezkeen aholkuak ditu.\n<Menua> <Irteerako txos.> <Inprimatze-zerrenda> <Txosten ekologikoa> Egiaztatu pantailan bistaratzen den paper-tamaina eta mota makinan kargatuta dagoela, eta hautatu <Hasi>\nEnergia-kontsumoa makina erabiltzen den tokiko baldintzen eta ingurunearen arabera aldatu daiteke.\nKontsumigarrien egoeraren txostena\nMakinan instalatutako kontsumigarrien egoera egiazta dezakezu txosten baten bidez.\n<Menua> <Irteerako txos.> <Inprimatze-zerrenda> <Kontsumigarrien egoera-txostena> Egiaztatu pantailan bistaratzen den paper-tamaina eta mota makinan kargatuta dagoela, eta hautatu <Hasi>\nPCL letra-mota zerrenda\nPCL moduan erabilgarri dauden letra-moten zerrenda begiratzeko aukera duzu txosten baten bidez.\n<Menua> <Irteerako txos.> <Inprimatze-zerrenda> <PCL letra-tipoaren zerrenda> Egiaztatu pantailan bistaratzen den paper-tamaina eta mota makinan kargatuta dagoela, eta hautatu <Hasi>\nPS letra-mota zerrenda\nPS moduan erabilgarri dauden letra-moten zerrenda begiratzeko aukera duzu txosten baten bidez.\n<Menua> <Irteerako txos.> <Inprimatze-zerrenda> <PS letra-tipoaren zerrenda> Egiaztatu pantailan bistaratzen den paper-tamaina eta mota makinan kargatuta dagoela, eta hautatu <Hasi>\nKartutxoen egunkariaren txostena\nToner-kartutxoen erabilera egunkariak ikus ditzakezu txosten baten bidez.\n<Menua> <Irteerako txos.> <Inprimatze-zerrenda> <Kartutxoaren egunkari-txostena> Egiaztatu pantailan bistaratzen den paper-tamaina eta mota makinan kargatuta dagoela, eta hautatu <Hasi>\n> Mantentzea > Txostenak eta zerrendak inprimatzea


Ahaztu euskara! - Arabako Bertsozale elkartea - Alea.eus\nArabako Bertsozale elkartea 2016-12-02 08:37\nArabako Bertsozale Elkarteak ez du atsedenik hartzen gabon garaian: Arabako Lautadako Kuadrillarekin batera, abenduaren 27tik 29ra, bertso-barnetegia antolatu du, Lautadako umeentzako. Altsasun, euskara ahazteko aukera ederra izango dute parte hartzaileek.\nIrudikatzen ditugu irakurle bat baino gehiago, orain artekoa irakurrita, eskuak burura eraman eta “baina zer ari dira bertsolari hauek!” esaten… Lasai. Mezua deigarria izan arren, komeni da gauzak argi uztea: bertso-barnetegian parte hartzen duten umeek ez dute ahaztuko euskaraz hitz egiten. Ordea, posible da, beraietako askok, barnetegian dauden bitartean, euskara hitz egiten duten bitartean, euskaraz ari direla ahaztea… Eta ba al dago hori baino gauza ederragorik?\nLan handia egin da aisialdiaren esparruan euskararen erabilera areagotzeko erabili beharreko estrategien inguruan. Eskoletan D eredua orokortzeak onura handia ekarri du, baina eskolaz kanpo umeen bizitzetan giltzarri diren hainbat eta hainbat bizipenetan, euskara erdi-hankamotz daukagu oraindik.\nBertsolaritzaren esparruaren barruan, hainbat eta hainbat proposamen egin dira azken urteotan “aisialdia-euskara” binomioa xedetzat hartuta. Eta gurean ondoen funtzionatu dutenetakoak izan dira bertso-barnetegiak. Azken finean, umeek bertsoa bertatik bertara bizitzeko gune intentsiboak dira. Eta zer dakar bertsoak berarekin, ezinbestean, ia-ia konturatu gabe? Euskara. Zehar-kaltea baino, zehar-mesedea dela esango genuke, beraz. Horregatik, bertsotan aritzerakoan, euskara ahaztearen kontua.\nLehen Hezkuntzako 3. Mailatik 6. Mailarako umeek (8-11 urte) har dezakete parte barnetegian. Izena emateko aukera abenduaren 7ra arte duzue, Arabako Lautadako Kuadrillako Udaletan. Informazio gehiago nahi baduzu: araba@bertsozale.eus\nPaula Amilburu (begiralea)\n¿Hoy que vamos a hacer? – Zer? Ez zaitut ulertzen.\nHonelako elkarrizketekin hasi ohi ditugu udaleku edo barnetegietako lehen egunak. Euskaraz bizitzea ez da horren erraza izaten kasu guztietan, eta horien adierazle dira aisialdian ezagutzen ditugun haurrak. Gure lana beraz, haur horiei euskara hutsean bizi daitezkeela erakusteaz aparte, haiek konturatu gabe erakustea da.\nHori da niretzat bertso udalekuen balio berezia, euskara zeharkako erreminta bezala baliatzen dugula. Gure indarrak bertsolaritzaren ezagupenean zentratuz, nahigabean, euskaraz dabiltzala ere ez dira konturatzen.\nErrima jolasak egiterakoan, ez zaie gaztelerazko errimarik erabiltzea bururatzen; bertso saioa tokatzen denean, ez zaie burutik pasatzen beste hizkuntza batean izan behar zitekeenik, eta are gehiago, askorentzat lehen aldia izaten da horrelako zerbaiten aurrean aurkitu eta benetan disfrutatzen dutenak.\nIzugarri gustatzen zaidan beste momentu bat, Euskal Herriko haur ezberdinak elkartzen diren momentua da. Bakoitzak agian bere euskalkian bakarrik entzun izan du jendea, eta bat-batean hizkuntza bera hitz egiten duten baina ulertzen ez dituzten umeekin aurkitzen dira. Eta zer esanik ez euskara batuan bakarrik dakien umearen aurpegia.\nEta horrela momentu bat iristen da non gure zeharkako lan guztiak merezi izan duela konturatzen garen, tamalez askotan gazi gozoa dena:\nGaur zer egingo dugu ba? Gaur etxera goaz…


2005-01-15 Denborabideak | Iñigo Roque\nPako Aristik gauza txiki-handiez berba egiten digu azken liburuan. Aurkezpenean bertan gaztigatzen du zintzo arituko dela, biluzik; liburuetan inplikatzen diren horietakoa dela. Beraz, hitz politen bila dabilenak alferrik arakatuko ditu orrialdeak; egia bila dabilena ere, zaputzak hartuko du.\nBatzuetan fikzioa erabili arren, gehientsuenetan artekaririk gabe, Aristik bere aldartea erakusten digu. Batzuetan badirudi oraintxe ohartu dela gazte izateari utzi behar diola. Berrogei urteen krisiaren kontuak. Idazlea idazle agertzen da, eta literaturaz dihardu, literaturaren zereginaz eta zentzuaz: literaturak idazlearen sentimenduak hoztu, eta, gero, irakurlearen barrenak kiskali behar ditu. Idazle batzuen ugaritasunaren aurka agertzen da, eta isiltasunaren garrantzia aldarrikatzen: isiltzea zailagoa ei da idazten ikastea baino. Orrialde batzuk aurrerago, poema tankeran, ironiaz azaltzen dizkigu isiltasunaren zorigaitzak: esan behar dena garaiz ez esateak nolako ondoreak dakartzan. Egiak ez dira egundo biribilak.\nAristi idazlearekin batera, musikaria azaltzen zaigu: nola ikasi zuen gaita eta organoa jotzen. Eta kontakizun horiek beste gogoeta batzuetara garamatzate, beldurraren gainean solas egitera, kasurako. Liburuan dena lotuta baitago, eta ezer ez dago alferrik.\nMaitasuna eta maitemina ere han eta hemen azaltzen dira, orainaldiko hustasuna eta oroimenaren epeltasuna. Behiala ondoan izandako horri idatzitako poesiak, mezuak… hazten dira zokondo guztietan. Eta liburuan garai bateko zorrek ere lekurik badutenez, harako neska hari azaldu nahi eta ezin izan zion auzia dakarkigu, puntuz puntu ebatzia: zertan diren diferenteak maitasuna eta maitemina.\nLiburua, hala ere, ororen buruan, denborari buruzko gogoeta da. Zahar eta umeenganako halako miresmenaren ondoan, bere belaunaldiko jendea beldurrik gabe larrutzen du idazleak: iraganeko ametsak alboratutakoak dira; eta orain kredituak, ezkontzak eta ipurterrekeriak bizi dituzte. Aurrerago, ordea, Aristiren hinki-hankekin topo egiten dugu: hautatutako bizimodua egokiena ote den. Izan ere, amari atzera erantzun beharko dio esku artean duen liburuak ere ez diola dirurik emango; bakarrik dago. Bidegurutzean, bakardadearen izu-laborria sartuko zaio hezurretaraino, zaharregia ote den sororik soro ibiltzeko. Izan ere, biziaro bakoitzak bere beldurrak dituen arren, bakardadeak ditu guztiak elkartzen.\nEta oroimena hortxe dugu, tinko. Haren aurka ez dago borroka egiterik. “Zumezko makilak gara gaztetan, eta oroimenez betetako otarreekin amets egiten duten arbolak zahartzaroan”. Oroimenak, urteak joatearekin batera, sendotu, gogortu egiten gaituela adierazten digu horrela galiziar laborariak.\nInguruko mundura ere begiratzen du idazleak, eta hildakoak baino ez zaizkio agertzen ametsetan edo akorduan. Gandiagarekin amets egin, eta panegiriko ofizialetan usatzen ez direnak idatzi ditu Aristik, pertsonenganako erabateko lilura ezina baita. Oteitza ere bidean gurutzatuko du irakurleak. Eta liburuaren hondar aldera, Polixene Trabudua ere etorriko zaigu, ipuin eta guzti.\nLiburua oso pertsonala da; bere-berea du idazleak. Denboraz, bizitzaz, idazletzaz eta harentzat, txiki direla esan arren, garrantzizko diren gauzez dihardu Pako Aristik. Ahaleginak pasarte gogoangarriak ekarriko dizkio irakurleari. Trenez ibiltzen denak, esatera, “Bidaia bat trenean” izango du atsegin; bertsozaleak, “Urrun dabilenaren gosea”… Nork bere istorioa aurkituko du han edo hemen.


Eurest Euskadik eta AZTIk lankidetzan dihardute menu osasuntsuagoak lortzeko\n2014ko abuztuaren 8a Eurest Euskadik eta AZTIk lankidetzan dihardute menu osasuntsuagoak lortzeko\nEUREST Euskadik -Euskal Herrian sukaldaritza kolektiboaren sektorean erreferentziazko enpresak, Compass Group taldekoak- eta AZTI-Tecnalia zentro teknologikoak lankidetza-hitzarmena sinatu dute nutrizioaren ikuspegitik produktu hobetuak sortzeko eta, bide batez, menuetan sartzeko. Gero, nazioan konpainia guztiari esportatuko zaizkio.\nHitzarmenaren helburua “taldeentzat, bereziki, enpresa-jangelatan eta zaharren egoitzatan egiten diren menuen konposizioan elementuak diseinatu eta berriz formulatzea da, eskakizun dietetiko, nutrizional eta sentsorialetara moldatzeko".\nElkarrekiko lankidetza etxeko postreak diseinatuz hasi da. Horietako lehenengoa “Kremosin” izenez batailatutako mousse krematsua da. “Kai-Ona” jatetxean, Eurest Euskadik Bizkaiko teknologia-parkean kudeatzen duen jatetxe batean, aurkeztu dute. Proposamena establezimenduko eguneko menuen postre-eskaintzan sartu da eta harrera bikaina izan du.\n“Kremosin” esne-krematsua nutrizioaren ikuspegitik hobetu da eta testura nahiz gozotasunarengatik sentsorialki kontsumitzaileari harridura sortzen dio. Hala, produktu berriztatzailea, merkatuan ez dagoena, da.\nIrteera berriztatzaile horri aurre egiteko, nutrizio-kalitate organoleptiko altua duen proiektu berriak diseinatzeko orduan, Eurest Euskadiren interesa eta AZTI-Tecnaliaren esperientzia bateratu dira. Nutrizio eta teknologiaren elkarte horri esker, produktu berriak, hain zuzen ere, sentsorialki erakargarriak direnak, diseinatu eta duten nutrizio-balio altuarengatik merkatuan sartu dira.\nEsne-krematsu berria diseinatzeko, osagaiak konbinatu dira eta, horri esker, testura krematsua eta zapore gozoa lortu dira. Era berean, konbinazioak koipe eta azukreen kopurua gutxitu du eta, ondorioz, nutrizio-profil hobetua duen produktua lortu da. Elikagai kritikoen (guztizko koipea, gantz aseak eta azukrea) edukia gutxitu denez, aldi berean, postreak kaloria-kopurua murriztu du.\nKrematsua frutekin modu osasuntsuan konbinatzen da, postre orekatua eratuz. Horren harira, dietan sartzeko ezin hobea da, zuntzaren eguneko beharren laurdena estaltzen baitu.\nEurest Euskadik jada beste postre batzuetan eta saltsa, krema eta zopei dagokienez, nutrizioaren ikuspegitik proposamen hobetuak berriz formulatzen lanean dihardu.\nEgoitzetako seniorren sektoreari erreparatuz, asmoa menu osasuntsuagoak diseinatzeko orduan, aurrera egiten jarraitzea da. Xede horrez, adibidez, produktuetan azukreak eta gantz aseak murriztu edo ordezkatu nahi dira.\nProiektu honetan planteatutako jarduerak Eusko Jaurlaritzaren 2015eko Zientzia, Teknologia eta Berrikuntza Planaren helburuekin eta 2010-2013rako Lehiakortasunari buruzko Planarekin lerrokatuak daude. Izan ere, azken xedeak, batetik, enpresen modernizazioa eta sormenezko gaitasun berriztatzailea indartzea eta, bestetik, balio erantsi handiagoa duten ekoizpenak sustatzea dira. Hala, ikerketak eta teknologiak aplikatuz, balio handiagoa izan dezaketen merkatuetan sartzeko aukera izango da.\nItsas eta elikaduraren eremuari dagokionez, AZTI-Tecnalia ikerketa zientifikoan eta aplikatuan erreferentziazko zentro teknologikoa da. Elikadura Ikerketaren Unitateak bere egoitza Derion (Bizkaia) du, eraikin berriztatzailean, alegia. Bertan zerbitzu eta instalaziorik aurreratuenak ageri dira eta elikaduraren industriarako ikerketa-, garapen- eta berrikuntza-zerbitzurik onena eskaintzea du helburu.


Errigorako saski beltza zozketatuko du Aiaraldea Komunikabideak - Aiaraldea - Aiaraldea.eus\nErrigorako saski beltza zozketatuko du Aiaraldea Komunikabideak\nErredakzioa 2021-10-26 16:00\nErrigorako saski beltza. / Errigora\nNafarroa Hegoaldeko nekazarien produktuez osatutako Errigora ekimenaren saskia zozketatuko du komunikabideak. Azaroaren 4an bukatuko da parte hartzeko epea. Esteka honetan eman daiteke izena.\nErrigora egitasmoaren saski beltza zozketatuko du Aiaraldea Komunikabideak parte hartzaile guztien artean. Nafarroako Hegoaldeko proiektua da 'Errigora', bertako ekoizleekin elkarlanean zonaldeko euskalgintza hauspotzea helburu duena.\nErriberako nekazariek udazkeneko kanpaina abiatu berri dute, eta hiru dira Euskal Herri luze zabalean banatuko dituzten saski motak: beltza, berdea eta zuria. Saskien salmentaren %25 zonaldeko euskalgintza alorreko proiektuak indartzera bideratuko dute.\nBide horretan, urrats berri bat eman dute Errigorako kideek azken ikasturtean: 'Agerraldia' egitasmoa sortu dute, "erromatarrek ager vasconum izendatu zuten eremua berreuskaldundu nahi duten herritar guztiak saretu eta mugimendu ekintzaile bat sortzeko".\nAiaraldea Komunikabideak saski beltza zozketatuko du. 55 eurotan baloratutako kutxa da, eta produktu hauek aurkitu daitezke bertan:\nZozketan parte hartzeko azken eguna azaroaren 4a -ostirala- izango da, 12:00etan. Esteka honetan eman daiteke bertan parte hartzeko izena.


topic_facet:"Sistema elektrikoak, pneumatikoak eta hidraulikoak (Modulua - LOE)" topic_facet:"Fabrikazio mekanikoko diseinua (Heziketa Zikloa - LOE). Goi maila" topic_facet:"Fabrikazio mekanikoa (Lanbide Arloa - LOE)" topic_facet:"Mantentze-lan elektronikoa (Heziketa Zikloa - LOE). Goi maila" author_facet:"García García, Maria Pilar"\nProposatutako gaia: Sistema elektrikoak, pneumatikoak eta hidraulikoak (Modulua - LOE) Proposatutako gaia: Fabrikazio mekanikoko diseinua (Heziketa Zikloa - LOE). Goi maila Proposatutako gaia: Fabrikazio mekanikoa (Lanbide Arloa - LOE) Proposatutako gaia: Mantentze-lan elektronikoa (Heziketa Zikloa - LOE). Goi maila Egilea: García García, Maria Pilar\n1 Automatismo elektrikoak, pneumatikoak eta hidraulikoak 1 Automatizazio industrialeko sistemen integrazioa (Modulua - LOE) 1 Automatizazioa eta robotika industriala (Heziketa Zikloa - LOE). Goi maila 1 Ekipamendu eta instalazio termikoak (Modulua - LOE) 1 Elektrizitatea eta automatismo elektrikoak (Modulua - LOE) 1 Elektrizitatea eta elektronika (Lanbide Arloa - LOE) Gehiago ... 1 Elektronika industrialeko tresneriaren mantentzelanak (Modulua - LOE) Fabrikazio mekanikoa (Lanbide Arloa - LOE) Fabrikazio mekanikoko diseinua (Heziketa Zikloa - LOE). Goi maila 1 Fabrikazio mekanikoko produkzioaren programazioa (Heziketa Zikloa - LOE). Goi maila 1 Fabrikazio mekanikoko sistema automatikoen programazioa (CAM) (Modulua - LOE) 1 Fabrikazioaren automatizazioa (Modulua - LOE) 1 Industria-automatismoak (Modulua - LOE) 1 Instalazio elektriko eta automatikoak (Heziketa Zikloa - LOE). Erdi maila 1 Instalazioa elektrikoak eta automatismoak 1 Instalazioa eta mantenimendua (Lanbide Arloa - LOE) 1 Lanbide Heziketa 1 Mantentze-lan elektromekanikoa (Heziketa Zikloa - LOE). Erdi maila Mantentze-lan elektronikoa (Heziketa Zikloa - LOE). Goi maila 1 Mekanizazioa (Heziketa Zikloa - LOE). Erdi maila 1 Mekatronika industriala (Heziketa Zikloa - LOE). Goi maila 1 Sistema automatizatuak (Modulua - LOE) 1 Sistema elektrikoak eta automatikoak (Modulua - LOE) 1 Sistema elektrikoak eta elektronikoak (Modulua - LOE) Sistema elektrikoak, pneumatikoak eta hidraulikoak (Modulua - LOE) 1 Sistema elektroteknikoak eta automatizatuak (Heziketa Zikloa - LOE). Goi maila 1 Sistema eta zirkuitu elektrikoak (Modulua - LOE) Guztiak ikusi ... gutxiago ...


Besteak beste, eskabidea aurkezteko nahitaezkoa da euskara jakitea B2 mailan edo baliokidean. Beraz, aldi baterako kontratazioetan egungo egoera zuzentzeko neurria izan daiteke. Herritarren eskubideak, ongizatea eta zerbitzuaren kalitatea bermatzeko ezinbesteko eskakizuna da euskaraz zerbitzua eskaini ahal izatea.\nHala ere, gogoratu behar dugu, oraindik orain hainbat lan-postu daudela hizkuntza eskakizun gabe eta beste kasu batzuetan agenteek B2 mailako ziurtagiria izan arren, lan handia dagoela egiteko herritarren euskararen erabilerarekiko zein zerbitzua eta informazioa euskaraz jasotzeko duten eskubideaz eta hauekiko agenteen betebeharrez kontzientziatzeko.\nAspalditik datorren eskaria\nBehatokitik hainbatetan salatu dugun bezala, gure herri eta hiri askotako udaltzaingo zerbitzuetan oraindik herritarrei ez zaie euskarazko zerbitzua bermatzen. Urtero hainbat herritarrek zenbait udaltzaingoarekin ezin izan dutela euskara erabili salatzen dute, eta beste askotan atzerapenak edo bestelako ondorioak jasan behar izaten dituztela agenteekin harremanak euskaraz nahi izateagatik.\nHoni lotuta, hainbatetan aipatu dugu agenteen deialdi guztietan lan-postuei derrigortasun-datak ezartzearen beharra, bai eta udaltzaingoko kidegoaren artean herritarren hizkuntza eskubideak bermatzeko duten betebeharra lantzearena.\nAldi baterako kontratazioetarako lan-poltsaren arazoa zegokien arduradunei bideratu eta neurriak hartzea eskatu genien. Izan ere, udalek Arkautetik gestionatzen dituzten lan-poltsetara joaz gero aldi-baterako kontratazioetarako Polizia eta Larrialdietako Euskal Akademiako bitartekoen lan-poltsan, ez zen geratzen hizkuntza eskakizuna egiaztatuta duten behar adina izangairik. Hau da, udalek hizkuntza eskakizuna egiaztatuta duten izangaiak eskatu arren, euskaraz dakitela egiaztatuta ez zuten hautagaiak soilik eskaintzen zitzaizkien udalei. Ondorioz, udal batzuk euskaraz ez zekiten agenteak kontratatzeko erabakia hartu zuten.\nHorien ondorioz, uda honetan ere herritarrek Udaltzaingoko langile batzuekin euskara erabiltzeko eta zerbitzuak euskaraz jasotzeko arazoak izan dituzte. Horrela salatzen zuen adibidez herritar batek: “Donostiako udaltzainei deia egin, euskaraz hitz egin eta telefonokoak gaztelaniaz erantzun. Telefonoa hartzen denetatik dagoela esan dit, euskaraz dakitenak eta ez dakitenak, normaltasun osoz”.